title: Natriumhydroksidi

text: Natriumhydroksidi (NaOH), arkikielessä lipeä tai natronlipeä, on natrium- (Na) ja hydroksidi-ioneista (OH) koostuva vahva emäs, joka liuetessaan veteen vapauttaa lämpöä eli reagoi eksotermisesti. Natriumhydroksidi on puhtaana läpikuultavan valkea, vetistyvä (ilman kosteuteen osittain liukeneva), hajuton kiinteä aine. Aine absorboi ilmasta hiilidioksidia ja vettä. Huoneenlämpötilassa 50-prosenttinen natriumhydroksidin vesiliuos on neste, mutta väkevämmät vesiliuokset ovat joko erittäin viskooseja nesteitä tai kiinteitä. Natriumhydroksidi ja sen vesiliuokset eivät ole syttyviä eivätkä ylläpidä palamista. Vahvat hapot reagoivat natriumhydroksidin kanssa kiivaasti. Aine syövyttää metalleja kuten sinkkiä, magnesiumia ja alumiinia vapauttaen syttyvää vetykaasua.


title: Natriumhydroksidi

text: Natriumhydroksidia käytetään yleensä erivahvuisina vesiliuoksina. Natriumhydroksidin liuetessa veteen vapautuu paljon lämpöä. Liuokset ovat emäksisiä ja väkevinä myös syövyttäviä. Natriumhydroksidi on tärkeä teollisuuskemikaali, jota käytetään suuria määriä muun muassa paperin ja sellun valmistuksessa sekä petrokemikaalien, tekstiilien, saippuan ja pesuaineiden tuotannossa.


title: Natriumhydroksidi

text: Natriumhydroksidi on kaliumhydroksidin ohella monien putkien avaamiseen tarkoitettujen tuotteiden ja suurtalouskonetiskiaineiden tehoaine. Sitä löytyy esimerkiksi päivittäistavarakaupoissa myytävistä putkien avaamiseen tarkoitetuista tuotteista yleensä 10 % liuoksena. Rautakaupoissa myytävät vastaavat tuotteet ovat usein rakeisina tai jauhemaisina pitoisuudeltaan liki 100 %. Natriumhydroksidi syövyttää alumiinia muodostaen vetykaasua, minkä vuoksi se ei sovellu alumiiniastioiden pesuun. Tätä ominaisuutta voidaan kuitenkin hyödyntää erilaisissa reaktion sovelluksissa, ehkä tunnetuimpana ns. "putkimiehenpommi".


title: Natriumhydroksidi

text: Natriumhydroksidia valmistetaan ruokasuolasta eli natriumkloridista (NaCl) elektrolyyttisesti. Natriumkloridiliuokseen johdetaan sähkövirta, jonka vaikutuksesta natriumionit pelkistyvät katodilla natriummetalliksi (Na) ja kloridi-ionit hapettuvat anodilla alkuaineklooriksi (Cl). Natrium reagoi edelleen veden kanssa, jolloin vapautuu vetyä ja syntyy hydroksidi-ioneja. Kloori ja vety muodostavat räjähtävän seoksen, joten anodi- ja katoditila on pidettävä erillään. Kun liuoksesta haihdutetaan vesi pois, saadaan kiinteää natriumhydroksidia. Kaupallisena suurkemikaalina natriumhydroksidi on yleensä 50-prosenttisena vesiliuoksena. Tällainen lipeäliuos on väritön, 12 °C:n lämpötilassa jähmettyvä neste, jonka tiheys on 1,5 kg/dm.


title: Natriumhydroksidi

text: Suomessa natriumhydroksidia valmistavat Kemira Chemicals Oy Oy Äetsässä ja Eka Chemicals Oy Oulussa.


title: Henry Theel

text: Henry Per-Erik Theel (14. marraskuuta 1917 Helsinki – 19. joulukuuta 1989 Helsinki) oli 1940- ja 50-luvuilla Suomen suosituimpia laulajia, vaikkakin hän levytti ja esiintyi aina 1980-luvulle saakka. Menestyksekkäimpinä vuosinaan hänet tunnettiin etenkin Toivo Kärjen sävelmien tulkitsijana. Hänen tunnetuimpia kappaleitaan ovat mm. "Syyspihlajan alla", "Liljankukka", "Hiljaa soivat balalaikat" ja "Satumaa", mutta hän lauloi myös ooppera-aarioita. Äänialaltaan hän oli tenori ja häntä kutsuttiin varsinkin 1950-luvulla "Suomen Tino Rossiksi".


title: Henry Theel

text: Henry Theel varttui suomenruotsalaisessa perheessä. Isän puolelta hänen sukujuurensa ulottuvat Belgiaan, mutta helsinkiläissyntyisenä hän piti itseään aina "Stadin kundina". Hän nousi ensimmäisen kerran menestykseen vuonna 1942 levyttämällä Arvo Koskimaan tangon "Syyspihlajan alla"; myöhemmin hän teki siitä vielä kaksi uutta levytystä vuosina 1961 ja 1971. Vuonna 1945 hänestä tuli Toivo Kärjen sävelmien tärkein tulkitsija kymmenen vuoden ajaksi. Vuoden 1950 loppuun mennessä hän oli tehnyt jo noin 250 levytystä, joiden ohjelmisto oli monipuolinen tangosta romanttisiin iskelmiin ja ajan uuteen muotitanssiin sambaan. Näistä Kärjen kappaleita oli noin sata ja hän onkin eniten Kärjen sävellyksiä levyttänyt laulaja. Vuodet 1946–1952 hän kiersi Suomea Kärjen yhtyeen solistina. Theel tuli tutuksi myös Punaisen Myllyn revyyteatterista ja elokuvarooleista, joista tunnetuimmat lienevät "Serenadiluutnantti" (1949), "Köyhä laulaja" (1950) ja "Vain laulajapoikia" (1951). "Köyhän laulajan" nimisävelmästä tuli yksi Theelin parhaista levymenestyksistä, jonka hän levytti kahdesti vuosina 1950 ja 1965. Menestystä jatkui 1950-luvun alkuun asti, kunnes seurasi pitkä tauko: hänen äänihuulensa todettiin vaurioituneiksi ja laulaminen kiellettiin häneltä joksikin aikaa kokonaan.


title: Henry Theel

text: Henry Theel palasi levylaulajana julkisuuteen 1960-luvun alkupuolella ja julkaisi siitä lähtien uusia levyjä tasaiseen tahtiin miltei kuolemaansa asti. 1970-luvun alusta lähtien hän oli Pauli Granfeltin yhtyeen vakituinen solisti. Granfeltin yhtyeen kanssa syntyneitä menestysiskelmiä olivat mm. "Sellanen ol' Viipuri", "Syysillan tuuli", "Tangokavaljeeri" ja "Rattaanpyörä" sekä uudet versiot tangoista "Liljankukka" ja "Hiljaa soivat balalaikat". Theel teki muutaman levytyksen myös Kullervo Linnan Humppa-Veikkojen solistina. 1980-luvulla Theel oli viimeinen sotien aikana aloittaneen viihdemuusikkopolven aktiivisesti esiintynyt edustaja. Kaikkiaan hänen uransa kesti lähes puoli vuosisataa ja levytyksiä kertyi yli 500. Theel on haudattu Helsingin Hietaniemen vanhalle hautausmaalle.


title: Swappailu

text: Swappailu on harrastus, jossa vaihdetaan erilaisia kuva- tai sanataideteoksiksi koristeltuja vihkoja yleensä postitse, jolloin vihkon sisältö rakentuu vähitellen, eri osallistujen yhteistyönä. Harrastuksen termistössä vaihdettuja vihkoja kutsutaan "swapeiksi". Sanat swappi, swappaaminen ja swappaus tulevat englannin kielestä ("to swap", "swapping" = vaihtaa, vaihtaminen). Swappareilla on yleensä useampia swappareita, joiden kanssa he vaihtavat swappeja säännöllisesti. Mitään perussääntöä ei sille kuitenkaan ole, kuinka monta swapparia tulee kullakin olla ja kuinka monta swappia tulee lähettää kerralla. Kertaswappi on postienvaihto, joka ei jatku säännöllisesti, vaan tapahtuu ainoastaan kerran. "Swappeja" voi vaihtaa myös kädestä käteen niin kutsuttuna "käsipostina".


title: Swappailu

text: Swapin tarkoituksena on kiertää swapparilta toiselle kunnes sen maksimiosallistujamäärä on saavutettu, jolloin viimeinen osallistuja palauttaa sen omistajalleen. Aluksi swappari valmistaa swapin ja lähettää sen kiertoon, eli jollekin toiselle swapparille. Swapin vastaanottanut osallistuu swappiin sen lajin ja teeman mukaisesti yleensä joko "decoilemalla" eli koristelemalla tai kysymyksiin vastaamalla, ja lähettää sen sitten jälleen eteenpäin. Swapin voi myös "ohittaa", eli jättää osallistumatta. Tätä varten swapeissa on usein erityinen ohitus-sivu tai -osio, johon swappari kirjoittaa nimensä tai nimimerkkinsä, jotta muut swapparit tietäisivät swapin jo käyneen hänellä. Jos erityistä ohitusaluetta ei ole, ohittaminen merkitään yleensä swapin viimeiselle sivulle. Nimi tai nimimerkki lisätään osallistujasivulle usein "labelilla", eli yleensä koristeellisella ja persoonallisella lapulla, jossa on nimen lisäksi usein swapparin osoite tai sähköpostiosoite. Deco-osallistumisista labelit jätetään usein pois ja nimimerkki kirjoitetaan käsin tai esimerkiksi kirjainleimasimilla.


title: Swappailu

text: Swappi ei yleensä käy samalla ihmisellä useampaa kertaa eikä palaa tekijälleen välillä. Kun kierto on päättynyt (kaikki sivut ovat täynnä tai maksimiosallistujamäärä on muutoin saavutettu) swappi lähetetään joko takaisin tekijälleen tai jollekin tekijän määräämälle henkilölle, joka saattaa olla tämän tuttava tai täysin tuntematon swappari, joka on antanut luvan swappien tekemiseen itselleen (esimerkiksi "labelbagissa" tai "swappifoorumilla").


title: Swappailu

text: Swapit, etenkin decot, voivat olla myös organisoituja, eli ne on tehty jonkun swappailuaiheisen foorumin tai vastaavan ryhmän kautta tietyllä teemalla ja ylläpidon arpomilla "partnerilistoilla". Yhtä teemaa kohti tehdään yleensä yksi tai kaksi swappivihkoa, ellei kyseessä ole materiaaliswappi. Tällaisessa ryhmässä voidaan yhdessä esimerkiksi äänestämällä päättää uusia teemoja kuukausittain, jonka jälkeen osallistujiksi ilmoittautuneet swapparit jaetaan teemojen mukaan partnerilistoihin. Tehdyt swapit lähetetään listojen perusteella oikeille ihmisille, jotka puolestaan saavat lähettää swapit oman päätöksensä mukaan eteenpäin minne haluavat. Joskus swapit voivat myös olla täysin järjestettyjä, eli koko osallistujalista on etukäteen päätetty, eikä swappia lähetetä ulkopuolisille ihmisille ollenkaan. Tällöin swappia kutsutaan nimellä "Round Robin" tai vain yksinkertaisesti "järjestetty swappi".


title: Swappailu

text: Koska monissa swappivihoissa on vähän tilaa, eikä sitä haluta haaskata "rumentaviin" teksteihin, swappareiden kesken viljellään erilaisia lyhenteitä, joista useimmat ovat myös kansainvälisesti käytössä. Käytetyimpiä lyhenteitä ovat:"ICR" ("I can return" eli "voin palauttaa") on henkilö, jonka kanssa swappailet vakituisesti, ja joka sen vuoksi voi palauttaa täyttyneen swapin sinulle ilman ylimääräistä postikuluja. ICR:n kautta on myös turvallista palauttaa siinä tapauksessa, jos swapin omistaja onkin jo sattunut vaihtamaan osoitettaan.


title: Matti Louhivuori

text: Matti-Lauri Louhivuori (14. syyskuuta 1928 Heinola – 31. elokuuta 1977 Helsinki) oli suomalainen iskelmälaulaja ja muusikko. Hänen hitteihinsä kuuluivat esimerkiksi ”Me tulemme taas”, ”Muhoksen Mimmi” ja ”Minä soitan sulle illalla”. Louhivuori levytti alun perin myös kappaleet ”Reppu ja reissumies”, ”Kulkurin iltatähti” sekä ”Neljän tuulen tiellä”, joista nykyään tunnetaan paremmin Tapio Rautavaaran levyttämät versiot. 1960-luvulla Louhivuori esiintyi muun muassa Humppa-Veikot -yhtyeen solistina.


title: Matti Louhivuori

text: Matti Louhivuori vietti varhaislapsuutensa Heinolassa, josta perhe muutti Sysmään Matin ollessa pikkupoika. Sydämeltään Louhivuori pysyi kuitenkin aina heinolalaisena. Louhivuoren suku oli musikaalista, vaikka Matin omassa perheessä ei musiikkia erityisemmin harrastettu. Matin ensimmäinen oma soitin oli viulu, ja vaikka hän ei tuntenut lainkaan nuotteja, hän osasi soittaa erinomaisesti korvakuulolta. Nuoruudessaan hän jopa voitti erään Heinolassa järjestetyn viulukilpailun, vaikka hänen sarjassaan olikin vain kaksi osanottajaa. Louhivuori hallitsi myös kitaransoiton ja oli ottanut kitaratunteja Ingmar Englundilta. Varsinaiselta ammatiltaan Louhivuori oli autonkuljettaja.


title: Matti Louhivuori

text: Matti Louhivuori lauloi aluksi muutamassa yhtyeessä kotiseudullaan. Eräällä keikalla Reino Helismaa kuuli Louhivuoren laulua ja lähetti tämän siltä seisomalta levytuottaja Toivo Kärjen puheille. Kärki vakuuttui Louhivuoren taidoista, pestasi hänet Fazerin levylaulajaksi ja otti hänet oman yhtyeensä laulusolistiksi. Kärjen mukaan Louhivuorella oli uskomaton äänenlaatu ja -väri, joka toimi nimenomaan äänilevyllä. Kärki kuvaili Louhivuoren tulkintatapaa kommentoivaksi, jolloin laulaja oli ikään kuin sivustakatsoja tai tarinan kertoja. Uransa alkupuolella Louhivuori esiintyi Toivo Kärjen yhtyeen kiertueilla laulusolistina Henry Theelin rinnalla, hieman myöhemmin laulujensa tekstittäjän Reino Helismaan ja Metro-tyttöjen kanssa. Duettoja hän levytti myös ikätoverinsa Lasse Kuuselan kanssa. Metro-tyttöjen kiertueilla Louhivuori ajoi "tyttöjen" keikka-autoa ja toimi heitä säestäneen Jorma Juseliuksen yhtyeen basistina. Metro-tyttöjen lopetettua esiintymisensä hän jatkoi uraansa yksinään. Viimeiset levytyksensä Louhivuori teki albumilleen "Maailman Matti" vuonna 1975, ja yhteensä hänelle kertyi 181 levytystä.


title: Matti Louhivuori

text: Louhivuoren puoliso oli vuodesta 1952 laulaja ja Metro-tytöt yhtyeen johtohahmo Hertta Louhivuori (o.s. Väkeväinen, 1916-2010), jonka kanssa hän avioitui keikkamatkalla Lapissa. Hertta kertoi viimeisessä julkaistussa haastattelussaan, jonka antoi vuonna 2002 Iskelmän tähtitaivas (2004) kirjaan Louhivuoren kuolemasta: Matti oli palannut kotiin elokuussa 1977 oltuaan ulkoiluttamassa koiraa, hän meni lepäämään sängylle, eikä enää herännyt ja hänet toimitettiin sairaalahoitoon. Sairaalassa hänellä todettiin laaja aivoverenvuoto ja viimein jouduttiin toteamaan, ettei mitään ollut tehtävissä, vaan Louhivuori kuoli myöhemmin sairaalassa. Toivo Kärki, joka sävelsi ja sovitti huomattavan osan niin Metro-tyttöjen kuin Louhivuoren kappaleista, epäili muistelmissaan (Toivo Kärki: "Siks’ oon mä suruinen." Tammi 1982) liiallisella alkoholinkäytöllä saattaneen olla osuutta Louhivuoren varhaiseen poismenoon, sillä hän ei esimerkiksi saanut aivoverenvuotoa kaatumisen tai muunkaan tapaturman seurauksena. Louhivuori oli kuollessaan 48-vuotias, mutta vetäytynyt aktiiviuralta muutamaa vuotta aikaisemmin. Hertta puolestaan jäi päivätyöstään levykaupan myyjänä eläkkeelle 65-vuotiaana vuonna 1981.


title: Made in Heaven

text: Made in Heaven on Queen-yhtyeen studioalbumi, joka ilmestyi marraskuussa 1995. Se nousi listaykköseksi muun muassa Suomessa, jossa levyä on myyty yli 50 000 kappaletta. "Made in Heavenin" tekivät Brian May, Roger Taylor ja John Deacon laulaja Freddie Mercuryn kuoleman jälkeen. Levy sisältää muun muassa kappaleita, jotka oli äänitetty aiemmin Mercuryn kanssa. Monet näistä kappaleista on sovitettu kokonaan uudestaan.


title: Made in Heaven

text:
CD-julkaisussa on tuottaja David Richardsin luoma pitkä päätösraita:
Levy julkaistiin vinyylilevynä, CD-levynä ja C-kasettina Britanniassa 6. marraskuuta 1995. Albumi nousi parhaillaan myyntilistan ykkössijalle 25 listaviikon aikana myyden nelinkertaista platinaa. Yhdysvalloissa albumi ilmestyi päivää myöhemmin 7. marraskuuta heikommalla listamenestyksellä. Levy nousi Yhdysvaltain listalla 58. sijalle myyden kultaa.


title: Made in Heaven

text: Albumin ensimmäinen vinyylipainos oli rajoitettu 50 000 kappaleen erä. Tässä harvinaisemmassa painoksessa vinyylilevy itsessään on valkoinen, ja kansikuva on erilainen. Yleisemmän version dramaattisessa kansikuvassa Mercury hyvästelee symbolisesti auringonlaskun, kun taas ensipainoksen kannessa hän tervehtii samassa paikassa otetussa kuvassa nousevaa aurinkoa. Vaihtoehtoista kansikuvaa on käytetty sittemmin joissain cd-levyjen uudelleenjulkaisuissa.


title: Made in Heaven

text: Albumi julkaistiin remasteroituna CD-levynä vuonna 2001 Japanissa, ja uudelleen vuonna 2004. Remasteroitu CD japaninkielisin kansin julkaistiin myös Euroopassa 12. heinäkuuta 2004.


title: Humppa

text:
Humppa on nopeaa suomalaista tanssimusiikkia. Humppa on tasajakoista, joko 2/2- tai nykyään 4/4-tahtilajista. Se kehittyi 1910-luvulla jazzista ja foxtrotista. Toisen maailmansodan huomattavia vaikutteita musiikkiin tuntuu tulleen myös Saksasta. Suomen ensimmäisenä humppalevytyksenä pidetään vuonna 1928 tehtyä Jaakko Pullin Puuseppää, jonka soitti Suomi-Jazz -orkesteri.
Eniten levytetty humppa on Usko Kempin Tulipunaruusut, jonka vanhin levytys on vuodelta 1930. Muita tuon ajan humppasävelmiä, joita nykyisinkin paljon esitetään, ovat muiden muassa Dallapé-orkesterin ohjelmistoon kuuluneet Alaska (1928), Lentävä hollantilainen (1930), Tammerkoski (1931), Autotyttö (1933), Kaksi kolpakkoa, neiti (1934) ja Heili Karjalasta (1938). Monet sävelmät olivat Valto Tynnilän ja Martti Jäppilän yhdessä tekemiä ja solisteina olivat mm. Ville Alanko, Georg Malmstén, A. Aimo (Aimo Andersson) ja Veli Lehto (Viljo Lehtinen). Ennen sotia humppaa nimitettiin yleensä jatsiksi tai haitarijatsiksi. Suomalaiseksi humpan tekee nimenomaan sen soveltaminen paritanssiin, muualla Itä-Euroopassa eloisia humppasävelmiä tanssitaan erillään.
Humppa-ilmaisua käytti ensimmäistä kertaa Antero Alpola radiossa 1950-luvulla kuvailemaan "Kankkulan kaivolla" -radiohupailussa esiintyneen, aluksi Asser Fagerströmin, sittemmin Kullervo Linnan johtaman studiokokoonpanon (jonka nimen "Humppa-humppa-orkesteri Pumppu-Veikot" puolestaan keksi ohjelman toinen käsikirjoittaja Aune Ala-Tuuhonen) soittamaa musiikkia. Sana on onomatopoeettinen ja Alpola johti sen orkesteriin kuuluneen tuuban äänestä. (Todellisuudessa tuuba soittaa vain ensimmäisen tavun "hum", muut säestyssoittimet soittavat toisen tavun "pa". Vrt. engl. oompah ja saks. Humbta.) Tunnettu orkesteri siltä ajalta oli Teijo Joutsela ja Humppa-Veikot. Ensimmäinen humppakuume joutui kuitenkin melko pian väistymään ensin rautalankamusiikin ja sittemmin tangokuumeen tieltä.
Humppa nousi suureen suosioon 1970-luvun puolivälissä, jolloin siitä tuli koko maassa vanhempien ihmisten sekä Itä- ja Kaakkois-Suomessa myös maalaisnuorison suosima musiikki- ja tanssityyli. Tunnetuimpia humppa-artisteja olivat tuolloin mieslaulajista Erkki Junkkarinen, Henry Theel, Mikko Järvinen, Eino Valtanen ja Eero Aven, naislaulajista Berit, Eija-Sinikka ja Hanne sekä yhtyeistä Tulipunaruusut, Kaisa & Kumppanit ja Mutkattomat, hieman myöhemmin myös Solistiyhtye Suomi. Lappeenrannan humppafestivaalit olivat runsaasti yleisöä keräävä kesätapahtuma, mutta ne kaatuivat paikallisen sivistyneistön ja virkamieskunnan sekä joidenkin poliittisten tahojen vastahakoiseen asenteeseen.
Humppakuume loppui 1980-luvulle tultaessa, vielä silloin viihdemaailmassa mukana olleen Veikko Tuomen mukaan miltei yhdessä yössä. Romahdus oli niin täydellinen, ettei yksikään levy-yhtiö julkaissut uustuotantona moneen vuoteen ainuttakaan vanhemmantyyppistä iskelmämusiikkia sisältänyttä levyä. Tilanne johti siihen, että varsinkin monet maaseudun pienet, jo vuosien ajan vaikeuksissa olleet tanssipaikat katosivat kuvasta lopullisesti. Uudemman ajan humppia ovat esimerkiksi Pieni hetki (1972), Jätkän humppa (1976), Lappeenrantaan (1977), Mahtava peräsin ja pulleat purjeet (1983), Sheila (1985) ja Merimies (1997).


title: Humppa

text: Huumoriyhtye Eläkeläiset ei lukeudu varsinaisiin humppayhtyeisiin, vaikka heidän soittonsa saattaa jonkin verran humppaa muistuttaakin ja vaikka he itse ilmoittavatkin soittavansa humppaa. Humppamusiikista otti koko uransa ajan vaikutteita myös merkittävä suomalainen rocklaulaja Rauli Badding Somerjoki, jonka levytettyyn tuotantoon kuuluu useita humppakappaleita. Näitä on muun muassa Somerjoen albumilla "Rakkaudella – Raulilta" (1981).


title: Humppa

text:
Humppaa tanssitaan monin erilaisin tavoin.
Humpan lisäksi muita nimityksiä tälle tyylille on vaihtoaskelhumppa, hyppyhumppa, triplestep-humppa ja samba-humppa. Olennaista tyylissä on voimakas baunssi (jousto) ylös ja alas.
Eräs humpan varhainen muunnos oli helsinkiläisten ns. sakilaisten suosima erittäin vauhdikas, suorastaan raju pisto.


title: Humppa

text: perinteisellä tavalla


title: Humppa

text: Humpan SM-kisat pidetään vuosittain Joensuun Tanssiviikkojen yhteydessä. Vuoden 2007 kilpailu käytiin Liperissä Liperin lavalla.


title: Rooman valtakunnan kulttuuri

text: Roomalainen kulttuuri on yksi eurooppalaisen kulttuurin peruspylväistä. Rooman valtakunta oli kulttuurillisesti hyvin hajanainen. Roomalainen kulttuuri otti runsaasti vaikutteita kreikkalaisesta (käytännössä hellenistisestä) maailmasta sekä Italian varhaisemmista kulttuureista, etenkin etruskeilta. Myös Karthagon vaikutus oli merkittävä.


title: Rooman valtakunnan kulttuuri

text: Roomalaisten valtauskonto muuttui historian kuluessa animistisesta luonnonuskonnosta polyteistiseen kreikkalaisvaikutteiseen valtionuskontoon ja edelleen erilaisten itämaisten mysteerikulttivaikutteiden kautta kristinuskoon. Valtakunnan laajuus varmisti sen, että sen sisään mahtui varsin erilaisia uskonnollisia näkemyksiä.


title: Rooman valtakunnan kulttuuri

text: "Katso myös: roomalainen mytologia, mithralaisuus ja kristinusko"


title: Rooman valtakunnan kulttuuri

text: Rooman kaupunkivaltion alkuperäinen kieli oli latina. Rooman laajetessa latina vähitellen syrjäytti paikalliset kielet imperiumin länsiosissa. Kuitenkin jotkut niistäkin säilyivät käytössä, sillä ainakin vielä 200-luvulla esimerkiksi gallia voitiin käyttää virallisissa yhteyksissä. Itäosissa ja Afrikassa paikalliset kielet pitivät paremmin pintansa. Latina oli myös pääasiallinen hallintokieli, mutta kreikan asema vahvistui jatkuvasti. Roomalainen eliitti oli käytännössä kaksikielistä ja kirjallisuus kirjoitettiin usein nimenomaan kreikaksi. Myös Julius Caesar lienee virkkonut monet kuuluisista lentävistä lauseistaan alun perin kreikaksi, latinaksi ne käännettiin vasta keskiajalla.


title: Rooman valtakunnan kulttuuri

text: "Katso myös: latina ja muinaiskreikka"


title: Rooman valtakunnan kulttuuri

text: Kaikista aloista juuri taiteessa näkyivät kreikkalaisvaikutteet selvimmin. Maalaustaiteessa ja kuvanveistossa jäljiteltiin surutta kreikkalaista tyyliä. Roomalaiset esimerkiksi mieluusti tekivät kreikkalaisista pronssipatsaista marmorikopioita, ja monet kreikkalaiset patsaat ovatkin säilyneet vain näinä kopioina. Rooman tasavallan aikaiset roomalaisten merkkihenkilöiden veistokset ovat usein hämmästyttävän realistisia ja inhimillisiä. Keisariajalla kuvaustapa muuttui propagandistisempaan suuntaan, mikä näkyy jo Augustuksen kuvapropagandassa.


title: Rooman valtakunnan kulttuuri

text: Maalaustaidetta ei ole säilynyt paljon, mutta joitakin hienoja freskoja on löydetty esimerkiksi Pompejista. Näihin kuuluu maisema- tai taulukuvia ja maalattua valearkkitehtuuria, jotka muodostavat yhtenäisen kokonaisuuden. Mosaiikkeja on säilynyt enemmän, ja ne ovat myös tärkeä tietolähde roomalaisesta yhteiskunnasta taiteellisen arvonsa lisäksi.


title: Rooman valtakunnan kulttuuri

text: Liikuttaessa kohti keskiaikaa niin veistokset kuin maalauksetkin alkoivat enenevissä määrin menettää realistisia piirteitään ja siirryttiin keskiajalle tyypillisenä pidettyyn ilmaisuun. Kristinusko löi taiteeseen vahvan leiman.


title: Rooman valtakunnan kulttuuri

text: Rakennustaiteen suunnat olivat niin ikään kreikkalaistyylisiä, mutta insinööritaidon kehittyminen mahdollisti uudenlaista arkkitehtuuria. Etruskien vaikutus oli huomattava. Holvikaaret ja kupolit loivat roomalaiseen rakennustaiteeseen sen oman tyylin. Toisin kuin kreikkalaiset, roomalaiset jättivät julkiset rakennukset usein ulkopuolelta kohtuullisen karuiksi, ja keskittyivät sisätilojen koristeluun. Loistokausi oli Augustuksen aikana.


title: Rooman valtakunnan kulttuuri

text: Korinttilainen tyyli oli suosituin. Temppelit olivat joko pyöreitä tai suorakaiteen muotoisia. Maallikkorakennuksista mainittakoon basilikat, kylpylaitokset, kuten Caracallan ja Diocletianuksen termit Roomassa, teatterit, amfiteatterit, kilpa-ajoradat sekä roomalaisille luonteenomaiset riemukaaret, palatsit ja hautarakennukset, esimerkiksi San Angelon linna ja Caecilia Metellan hauta lähellä Roomaa. Yksityisasunnoista saa parhaan käsityksen Pompejissa. Huomattavia olivat myös akveduktit ja viemärit.


title: Rooman valtakunnan kulttuuri

text: Rooman kirjallisuus, joka käsittää Rooman vallan aikaisen latinankielisen kirjallisuuden, on saanut tuntuvaa vaikutusta kreikkalaisesta kirjallisuudesta. Lukuun ottamatta hävinneitä kansanrunouden tuotteita Rooman kirjallisuus alkaa vasta silloin, kun roomalaiset tulivat kosketuksiin Etelä-Italian kreikkalaisten kanssa. Ensimmäisen ajanjakson 240–78 eaa. mainittavimmat kirjailijat olivat Livius Andronicus, Naevius, Ennius, Lucilius, Plautus, Terentius ja Cato vanhempi. Toisen ajanjakson 78 eaa. – 14 jaa. alkupuoliskolla elävät runoilijat Lucretius ja Catullus, proosakirjailijat Cicero, Julius Caesar, Sallustius, polyhistori Terentius Varro sekä loppupuoliskolla, jota sanotaan Rooman kirjallisuuden kultakaudeksi, runoilijat Vergilius, Horatius, Propertius, Tibullus, Ovidius ja historioitsija Livius.


title: Rooman valtakunnan kulttuuri

text: Kolmannen ajanjakson (14–117 jaa.), hopeakauden, pääkirjailijat ovat historioitsija Tacitus, luonnontutkija Plinius vanhempi, reetori Quintilianus, filosofi ja näytelmäkirjailija Seneca, romaaninkirjoittaja Petronius, satiirikko Juvenalis. Viimeisenä ajanjaksona (117–568) on etupäässä lakitieteellistä ja kielitieteellistä kirjallisuutta. Huomattavin kaunokirjailija on Apuleius. Merkittävimmät kirjailijat ovat kristityt kirkkoisät, kuten Tertullianus ja Augustinus. Viimeisinä roomalaisina kirjailijoina pidetään Boëthiusta ja Cassiodorusta.


title: Rooman valtakunnan kulttuuri

text: Roomalainen luonnontiede ei koskaan yltänyt kreikkalaisten esikuviensa tasolle. Luonnontieteistä kehittyivät lähinnä käytännönläheiset alat, ennen muuta lääketiede.


title: Rooman valtakunnan kulttuuri

text: Insinööritaidotkin kehittyivät. Keksittiin muun muassa betoni, ja kaupunkien infrastruktuuri rakennettiin huomattavasti kreikkalaisia paremmin. Vesijohdot (akveduktit), viemäröinti, tiet ja sillat olivat roomalaisilla korkeatasoisia.


title: Rooman valtakunnan kulttuuri

text: Filosofian alalla tärkeimmiksi muodostuivat epikurolaiset, stoalaiset ja uusplatonistiset koulukunnat.


title: Rooman valtakunnan kulttuuri

text: Stoalaista koulukuntaa edustivat esimerkiksi Seneca ja Marcus Aurelius.


title: Rooman valtakunnan kulttuuri

text: Antiikki käsitetään helposti läheisemmäksi kuin se olikaan. Monien säilyneiden kulttuurivaikutteiden johdosta roomalaisesta elämänmenosta on helppo löytää samaistumiskohteita. Antiikin maailma oli kuitenkin kovin toisenlainen kuin nykyään. Elämän rytmi, hajut, maut, moraali ja maailmankuva olivat erilaisia. Esimerkiksi kuoleman jokapäiväisyys teki ihmishengestä usein lähes arvottoman.


title: Rooman valtakunnan kulttuuri

text: "Katso myös: roomalaiset nimet"


title: Rooman valtakunnan kulttuuri

text: Roomalainen moraali perustui niin sanotuille perinteisille roomalaisille arvoille. Esi-isien kunnioitus oli tärkeää.


title: Rooman valtakunnan kulttuuri

text:
Perhe oli roomalaisen yhteiskunnan perusta. Miehellä piti olla lapsia, jotta hänen nimensä säilyisi, joten jos lapsia ei syntynyt, heitä adoptoitiin. Antiikin aikana kaikki ihmiset menivät naimisiin – avioliitto oli velvollisuus, eikä romanttinen rakkaus ollut sen edellytys.
Perheeseen kuuluivat vanhempien ja lasten ohella myös sen omistamat orjat. Roomalaiset suvut verkostoituivat keskenään avioliittojen ja adoptioiden avulla.


title: Rooman valtakunnan kulttuuri

text: Lasten kasvatuksessa korostettiin velvollisuudentuntoa ja kunnioitusta esi-isiltä perittyjä tapoja kohtaan. Stoalainen filosofia istui hyvin roomalaisen eliitin ihanteisiin. Kaupungeissa oli mahdollista saada opetusta maksua vastaan alkeiskouluissa, ja ylhäisöperheissä lapset opettelivat lukemaan ja kirjoittamaan kotiopettajan johdolla.


title: Rooman valtakunnan kulttuuri

text: Isänvalta oli roomalaisessa perheessä voimakas, ja se ulottui jopa aikuisiin lapsiin, niin poikiin kuin tyttäriin. Isänvalta koski paitsi lasten avioliittoja myös heidän omaisuuttaan. Keisarikaudella isänvaltaa rajoitettiin, ja naisen asema koheni. Tällöin naimisissa olevat naiset ja lesket hallitsivat itsenäisesti omaisuuttaan. Roomalaisella naisella ei ollut poliittisia oikeuksia, eikä äidillä ollut perheessä samanlaista oikeudellisesti vahvaa asemaa kuin isällä. Avioerossa lapset jäivät aina isälle. Roomalaisessa perinnönjaossa oli kuitenkin erityistä, että tytär peri yhtä paljon kuin poika.


title: Rooman valtakunnan kulttuuri

text: Roomalaisesta vaatetuksesta tunnetaan yleisimmin toga ja tunika. Toga oli miesten muodollinen asu, jota käytettiin juhlatilaisuuksissa ja virallisissa yhteyksissä. Se oli tehty villasta, se oli vaikea pukea ja ilmeisesti kuuma. Miesten arkivaate oli tunika. Lisäksi voitiin käyttää esimerkiksi viittaa. Nuoret naiset käyttivät tunikaa. Naimisiinmenon jälkeen he siirtyivät pidempään stolaan.


title: Rooman valtakunnan kulttuuri

text: Varakkaat naiset korostivat asemaansa näyttävillä kampauksilla. Tasavallan aikana miehet eivät juurikaan kiinnittäneet huomiota hiustenleikkuuseen. Keisariajalla monimutkaisemmat kampaukset yleistyivät. Varhaisimpana aikoina miehet eivät ajaneet partaansa. Ilmeisesti kreikkalaisesta vaikutuksesta tasavallan lopunaikoina parrasta yleisesti luovuttiin. Parranajo oli ajan välineillä tuskallinen ja hidas operaatio. Parta yleistyi uudestaan keisari Hadrianuksen kaudella, kun keisari peitti kasvojensa arpia parralla. Keisari oli tärkeä jäljittelyn kohde ja parrankäyttö yleistyi nopeasti.


title: Rooman valtakunnan kulttuuri

text: Naisten asema oli Roomassa jonkin verran parempi kuin Kreikassa. Roomalainen yhteiskunta oli kuitenkin luonteeltaan patriarkaalinen. Naisilla ja miehillä ei ollut samoja oikeuksia, ja naisen asema hahmotettiin aina hänen miessukulaistensa kautta.


title: Rooman valtakunnan kulttuuri

text: Toisin kuin kreikkalaiset orjat, roomalainen orja saattoi tulla vapautetuksi ja hänen lapsistaan saattoi tulla valtakunnan kansalainen. Tämä oli tärkeä sosiaalisen nousun väylä, joka toi uutta voimaa kangistuneisiin yläluokkiin ja hillitsi orjien luokkatietoisuuden syntyä. Orjien asema vaihteli suuresti. Heikoimmassa asemassa olleilla kaivosorjilla ei ollut paljoakaan yhteistä parhaan aseman saavuttaneiden rikkaiden roomalaisten yksityisorjien kanssa. Kuuluisa esimerkki orjien hyvästä kohtelusta on Cicero, joka kehitti orjiinsa henkilökohtaisen suhteen.


title: Rooman valtakunnan kulttuuri

text: Rooman kulttuuri jatkoi maailmanvalloitustaan kauan itse valtakunnan kukistumisen jälkeen. Rooman valtiorakenteen tuhonneet valloittajat itse asiassa ihailivat roomalaista kulttuuria ja omaksuivat lukuisia elementtejä siitä. Kirkko, joka oli alun perin lähtenyt muuttamaan Roomaa, omaksui nyt säilyttäjän roolin. Roomalaiset hoviseremoniat, latinan kieli ja roomalainen ajatustapa säilyivät parhaiten katolisen kirkon jumalanpalveluskaavoissa ja opissa. Rooman piispa eli paavi jopa omaksui pakanallisen pappistittelin pontifex maximus kasvattamaan arvovaltaansa.


title: Rooman valtakunnan kulttuuri

text: Näkemys Roomasta esikuvallisena valtiona oli niin vahva, että vuonna 800 Kaarle Suuri kruunattiin keisariksi. Tämä uusi keisarius ei ollut uutta, vaan se nähtiin suorana jatkona Rooman keisariudelle. Keisarius säilyi merkittävänä valtapoolina paaviuden ohella läpi keskiajan.


title: Rooman valtakunnan kulttuuri

text: Roomalainen kirjallisuus säilyi nykypäivään ennen muuta keskiaikaisen kopiointitradition myötä. Vaikka kristilliset kopioijat, esimerkiksi munkit, suhtautuivatkin epäillen pakanallisiin kirjoittajiin, muodostuivat tästä huolimatta muun muassa Cicero ja Caesar merkittäviksi.


title: Rooman valtakunnan kulttuuri

text: Suomeen roomalainen kulttuuri – latinan kielen osalta – tuli noin 1200-luvulla ruotsalaisten välityksellä (katso Ruotsin vallan aika Suomessa). Taiteessa roomalainen vaikutus näkyy klassisissa tyyleissä ja esimerkiksi renessanssin maalauksissa. Eräs ehkä liiaksi yksinkertaistava näkemys on nähdä länsimainen taide sarjana roomalaisen estetiikan uudelleentulkintoja: sarjana klassisia, klassisoivia ja uusklassisia kausia.


title: Willy Brandt

text: Willy Brandt (18. joulukuuta 1913 Lyypekki, Saksan keisarikunta – 8. lokakuuta 1992 Unkel am Rhein, Saksa) oli saksalainen sosiaalidemokraattinen poliitikko ja Saksan liittotasavallan liittokansleri vuosina 1969–1974. Brandt kuului kylmän sodan ajan näkyvimpiin eurooppalaisiin poliitikkoihin ja on tunnettu etenkin liennytyspolitiikastaan. Hän sai Nobelin rauhanpalkinnon 1971.


title: Willy Brandt

text: Herbert Ernst Karl Frahm syntyi 1913 Lyypekissä, silloisessa Saksan keisarikunnassa. Hän oli yksinhuoltajaäidin ainoa lapsi ja työskenteli nuorena Lyypekin satamassa. Frahm liittyi sosialistiseen nuorisojärjestöön vuonna 1929, ja seuraavana vuonna hänestä tuli Saksan sosiaalidemokraattisen puolueen SPD:n jäsen. Vuonna 1931 hän kuitenkin siirtyi poliittisesti enemmän vasemmalle ja liittyi Sosialistiseen työläispuolueeseen (SAP), joka oli liittoutunut Espanjan tasavaltalaisten ja Britannian kansainvälisen työväenpuolueen ILP:n kanssa.


title: Willy Brandt

text: SAP:n toiminta kiellettiin Adolf Hitlerin noustua valtaan 1933. Puolue siirtyi maanalaiseen toimintaan, ja 20-vuotias Herbert Frahm pakeni laivalla Osloon käyttäen hyväkseen satamatyössä hankkimiaan yhteyksiä. Lähdettyään Saksasta Frahm alkoi käyttää salanimeä "Willy Brandt".


title: Willy Brandt

text: Norjassa Brandt osallistui kommunistien kansainvälisen nuorisoliiton toimintaan. Hän työskenteli lehtimiehenä norjalaisessa "Arbeiderbladet"-lehdessä sekä Norjan lehdistöasiamiehenä. Brandt vieraili Saksassa syyskuusta joulukuuhun vuonna 1936, esiintyen norjalaisena opiskelijana nimeltä Gunnar Gaasland, sekä työskenteli sotakirjeenvaihtajana Espanjan sisällissodassa vuonna 1937.


title: Willy Brandt

text: Saksalaisten miehitettyä Norjan 1940 Brandt vangittiin hetkeksi, mutta häntä ei tunnistettu peitenimen ja norjalaisen sotilasasun ansiosta, ja hän onnistui pakenemaan puolueettomaan Ruotsiin. Sodan loppuun asti Brandt asui Tukholmassa. Natsit olivat vieneet häneltä 1938 Saksan kansalaisoikeudet, ja 1940 hän vastaanotti Norjan Tukholman-suurlähetystössä Norjan kansalaisuuden. Brandt puhui sujuvasti norjaa ja ruotsia.


title: Willy Brandt

text: Brandt palasi 1945 Saksaan, jossa hän sai takaisin kansalaisoikeutensa ja samalla vaihtoi Willy Brandtin viralliseksi nimekseen. Hän liittyi SPD:hen ja nousi 1948 sen puoluesihteeriksi sekä 1949 Berliinin edustajaksi ensimmäisille Saksan liittotasavallan liittopäiville. Brandt tuomitsi Neuvostoliiton toiminnan Unkarin kansannousussa vuonna 1956 sekä vastusti Nikita Hruštšovin ehdotusta 1958 luoda Berliinistä vapaakaupunki.


title: Willy Brandt

text: Brandt toimi 1957–1966 Länsi-Berliinin pormestarina ja joutui tuona aikana todistamaan Berliinin muurin rakentamisen. Brandtia tuki julkaisija Axel Springer.


title: Willy Brandt

text: Brandt oli SPD:n kansleriehdokas vuonna 1961, mutta hävisi kristillisdemokraattien Konrad Adenauerille. Vuonna 1962 hänet nimitettiin SPD:n puheenjohtajaksi. Brandt oli ehdokkaana liittokansleriksi uudelleen vuonna 1965 ja hävisi Adenauerin suositulle valtiovarainministerille Ludwig Erhardille. Mutta Erhardin hallitus oli lyhytikäinen, ja kun vuonna 1966 suuri koalitio SPD:n ja CDU:n välillä oli muodostettu, Brandtista tuli ulkoministeri ja varakansleri.


title: Willy Brandt

text: 1966–1969 suuren koalition ulkoministerinä Brandt paransi suhteita Neuvostoliittoon ja aloitti suhteiden solmimisen DDR:ään. Hän oli jälleen johtava ehdokas vaaleissa vuonna 1969. Hänen johtamastaan SPD:stä oli tullut kahdesta valtapuolueesta vahvempi, ja kolmen viikon neuvottelujen jälkeen se muodosti hallituskoalition pienen liberaalipuolueen FDP:n kanssa. Brandt valittiin kansleriksi.


title: Willy Brandt

text: Brandtin liittokanslerivuosina 1969–1974 paikallisia uudistuksia torjuivat tavallisesti hänen koalitiokumppaninsa liittopäivillä, tai niitä vastustettiin paikallishallintotasolla (useimmiten CDU/CSU). "Time"-aikakauslehti nimesi Brandtin Vuoden henkilöksi vuonna 1970, ja vuonna 1971 hänelle myönnettiin Nobelin rauhanpalkinto. Vuonna 1972 saatiin aikaan perussopimus Saksojen välillä. Brandt joutui eroamaan liittokanslerin virasta 1974, kun paljastui, että itäsaksalainen vakooja Günter Guillaume oli soluttautunut hänen sihteerikseen.


title: Willy Brandt

text: Vuosina 1976–1992 hän toimi Sosialistisen internationaalin presidenttinä. 1987 Brandt luopui puolueensa SPD:n johdosta.


title: Willy Brandt

text: Willy Brandt toivoi Saksojen yhdistyvän, mutta ei uskonut sen voivan tapahtua hänen elinaikanaan. Loppujen lopuksi Brandt ehti kuin ehtikin nähdä haaveensa toteutuvan.


title: Willy Brandt

text: Willy Brandt hoiti aktiivisesti ulkopolitiikkaa Sosialistisen internationaalin kautta. Brandt valittiin SI:n presidentiksi Geneven konferenssissa vuonna 1976. Brandtin toivottiin vahvistavan ja uudistavan SI:tä. Valintapuheessaan Brandt linjasi oman visionsa SI:stä järjestönä, joka ei olisi kansainvälinen puolue vaan moniarvoinen itsenäisistä puolueista koostuva järjestö, jonka jäsenet jakoivat samoja periaatteita. Brand totesi puheessaan, että ”sosialistista maailmanhallitusta ei perusteta koskaan”. Tällä lausunnollaan hän teki selvän pesäeron kommunisteihin ja epäonnistuneeseen Kominterniin. Brandt toimi SI:n presidenttinä vuoteen 1992 asti.


title: Luis Buñuel

text: Luis Buñuel Portolés (22. helmikuuta 1900 Calanda, Espanja – 29. heinäkuuta 1983 México, Meksiko) oli espanjalais-meksikolainen surrealistinen elokuvaohjaaja ja runoilija. Hän kritisoi useissa elokuvissaan voimakkaasti porvaristoa ja papistoa.


title: Luis Buñuel

text: Buñuelin ensimmäinen elokuva oli Salvador Dalín kanssa tekemä lyhytelokuva "Andalusialainen koira". Buñuel joutui jättämään Espanjan 1930-luvulla ja teki seuraavat elokuvansa vasta 1940-luvun puolivälissä Meksikossa. Hänet nosti maailmanlaajuisesti tunnetuksi vuonna 1950 ensi-iltansa Cannesin elokuvajuhlilla palkittu "Los olvidados – säälikää heitä". Tämän jälkeen hän teki vielä useita elokuvia Meksikossa, kunnes palasi 1960-luvulla Eurooppaan, missä hän ohjasi muun muassa elokuvat "Päiväperho" ja "Porvariston hillitty charmi", joka sai parhaan vieraskielisen elokuvan Oscar-palkinnon.


title: Luis Buñuel

text: Buñuel syntyi Calandassa Espanjassa rikkaaseen porvariperheeseen. Hän oli ensimmäinen perheen seitsemästä lapsesta. Perhe asui Zaragozassa, ja Luis sai ankaran jesuiittakasvatuksen.


title: Luis Buñuel

text: Buñuel muutti 17-vuotiaana Madridiin, missä hän asui vuoteen 1925 arvostetussa Residencia de Estudiantesissa, jonka taustalla oli Francisco Giner de los Ríosin kehittämä idea tuoda kaikki Espanjan ja Euroopan intellektuellit samaan paikaan. Buñuel tutustui siellä muun muassa Federico García Lorcaan ja Salvador Dalíín. Buñuel haki isänsä pakottamana opiskelemaan maataloustekniikkaa Madridin yliopistoon, muttei päässyt sisään. Tämän jälkeen hän kävi kursseja entomologiasta, opiskeli filosofiaa ja kirjallisuustiedettä ja valmistui vuonna 1924 pääaineenaan historia.


title: Luis Buñuel

text: Buñuel muutti isänsä kuoltua vuonna 1925 Pariisiin, missä hän alkoi vasta keskittyä elokuviin. Hän kirjautui Jean Epsteinin ja usean apulaisen vetämään yksityiseen elokuvakouluun. Buñuel työskenteli muun muassa Epsteinin apulaisohjaajana elokuvassa "Usherin talon häviö". Epstein erotti Buñuelin koulusta, kun tämä ei suostunut työskentelemään Abel Gancen apulaisena.


title: Luis Buñuel

text: Buñuel liittyi 1928 pariisilaiseen surrealistiryhmään, jonka jäseniä hän oli tavannut jo Residencia de Estudiantesissa. Hänen tutkimuksensa surrealismin estetiikasta ja elokuvasta johti hänen ensimmäiseen elokuvaansa, "Andalusialaiseen koiraan". Sitä on kutsuttu eniten analysoiduksi 17-minuuttiseksi elokuvan historiassa. Buñuel ja Dalí kirjoittivat elokuvan uniensa pohjalta.


title: Luis Buñuel

text: Espanjaan Buñuel palasi 1932 tekemään elokuvan "Les Hurdes – Maa ilman leipää", jota kriitikot ovat kutsuneet ”dokumenttiparodiaksi”, sillä se yhdistää kansatiedettä ja surrealismia. Buñuel auttoi 1930-luvun puolivälissä Ricardo Urgoitin Filmófonoa ja muun muassa tuotti ja ohjasi neljä Espanjan varhaista äänielokuvaa.


title: Luis Buñuel

text:
Espanjan sisällissota puhkesi 1936, ja tasavaltalaisia kannattanut Buñuel lähti maanpakoon. Hän asui Yhdysvalloissa, Los Angelesissa ja New Yorkissa 1938–1945. Tuona aikana hän työskenteli poliittisten dokumenttien parissa, avusti Museum of Modern Artia sekä MGM:ää espanjankielisten elokuvien teossa ja Warner Brothersia dubbaamisessa.
Buñuel kutsuttiin vuonna 1946 Meksikoon elokuvaamaan García Lorcan näytelmän "La casa de Bernarda Alban". Projekti ei toteutunut, mutta Buñuel sai muita mahdollisuuksia Meksikossa. Hänen Meksikon-kautensa ensimmäinen elokuva "Gran Casino" (1947) oli floppi, ja Buñuel itse piti myös elokuvaa "El Gran Calavera" yhtä heikkona. Elämäkerturi John Baxterin mukaan se oli kuitenkin merkittävä Buñuelin tekniikan kehittymisessä.


title: Luis Buñuel

text: Meksikon-aikanaan Buñuel nousi maailmanlaajuisesti tunnetuksi elokuvaohjaajaksi. Vuonna 1950 kuvattu, köyhistä katulapsista kertonut "Los olvidados – säälikää heitä" toi Buñuelille Cannesin elokuvajuhlien parhaan ohjaajan palkinnon.


title: Luis Buñuel

text: Buñuel teki Meksikossa 20 elokuvaa, ja vaikka hänet yhdistetään usein surrealistiseen elokuvaan, hän ohjasi siellä myös useita studioelokuvia. Näihin elokuviin kuuluivat "Una mujer sin amor" (1952), "Illuusio matkustaa raitiovaunulla" (1954), "Joki ja kuolema" (1954) ja "Humiseva harju" (1954). Lisäksi " Los olvidadosin" ansiosta Buñuel teki muutamia elokuvia yhteistyössä myös ulkomaalaisten tuottajien kanssa: "Robinson Cruseon seikkailujen" (1952) ja "Neitsytsaaren" (1960) teossa oli mukana yhdysvaltalaisia tuottajia sekä elokuvien "Veri kuohuu" (1955), "Kuoleman puutarha" (1956) ja "Likaiset polut" (1959) ranskalaisia tuottajia.


title: Luis Buñuel

text: " Los olvidadosin" rinnalla Buñuelin Meksikon-kauden parhaimpia elokuvia ovat yhteiskunnallisesti kantaa ottavat "Nazarin" (1959), "Viridiana" (1961), joka palkittiin Cannesin Kultaisella palmulla, ja "Tuhon enkeli" (1962). "Viridianan" Buñuel teki Espanjassa, kun Francon hallinto ajatteli käyttävänsä maailmanlaajuisesti tunnettua espanjalaisohjaajaa kulttuuripolitiikkansa ajamiseen. Vaikka elokuva palkittiin Cannesissa, se lopulta kiellettiin Espanjassa Vatikaanin hermostuttua sen aggressiivisen rienaavaan sisältöön. "Viridiana" esitettiin Espanjassa ensimmäisen kerran vasta vuonna 1977.


title: Luis Buñuel

text: Buñuel jakoi 1960-luvulla aikansa Pariisin, Madridin ja Méxicon välillä. Vaikka hän teki vielä elokuvat "Tuhon enkeli" ja "Simon ja viettelykset" (1965) Meksikossa, hänen viimeisistä elokuvistaan suurimman osan hän kuvasi Ranskassa. Buñuel tapasi 1963 Ranskassa tuottaja Serge Silbermanin, joka tuotti viisi Buñuelin kuudesta Ranskassa kuvatusta elokuvasta. Silberman antoi Buñuelille lähes vapaat kädet ja paremmat työolosuhteet kuin Meksikossa hänellä oli kertaakaan ollut. Buñuelin piti tehdä "Kamarineidon päiväkirja" Meksikossa, mutta uuden tuottajan ansiosta hän kuvasikin sen Ranskassa. Pääosaan Silberman hankki Jeanne Moreaun, josta tuli Buñuelin lempinäyttelijöitä, vaikka he tekivätkin vain yhden yhteisen elokuvan. Elokuvan käsikirjoitti Jean-Claude Carrière, jonka kanssa Buñuel teki yhteistyötä loppu-uransa ajan.


title: Luis Buñuel

text: Ranskalaisissa elokuvissaan Buñuel jatkoi porvaristoelämän kritisointia. Ranskassa hän teki vuosina 1966–1977 muun muassa elokuvat "Päiväperho" (1966), "Porvariston hillitty charmi" (1971) ja "Tämä intohimon hämärä kohde" (1977). "Päiväperho" kertoo Catherine Deneuven esittämästä kyllästyneestä kotirouvasta, joka alkaa prostituoiduksi piristäkseen seksuaalista elämäänsä. Buñuel käytti elokuvan jälkituotantoon poikkeuksellisen paljon aikaa, sillä hän halusi hämärtää päähenkilön unimaailman ja todellisuuden välistä rajaa.


title: Luis Buñuel

text: "Päiväperhon" ja "Porvariston hillityn charmin" välissä Buñuel teki elokuvat "Linnunrata" (1969) ja "Tristana" (1970). "Tristanan" Buñuel pystyi kuvaamaan Espanjassa. "Viridianan" jälkeen Francon hallinto oli onnistunut estämään hänen elokuvien tekemisensä Espanjassa. Buñuelin seuraava elokuva "Porvariston hillitty charmi" voitti Oscarin parhaasta vieraskielisestä elokuvasta. Hän itse oli siitä ehdolla Oscariin parhaasta alkuperäisestä käsikirjoituksesta. Lisäksi hän voitti parhaan käsikirjoituksen Baftan ja oli ehdolla Baftaan parhaasta ohjauksesta ja parhaasta soundtrackista.


title: Luis Buñuel

text: Buñuelin viimeiset elokuvat "Vapauden aave" (1974) ja "Tämä intohimon hämärä kohde", josta Buñuel oli ehdolla parhaan sovitetun käsikirjoituksen Oscariin, jatkoivat samoilla teemoilla kuin "Porvariston hillitty charmi".


title: Luis Buñuel

text: Buñuel jäi eläkkeelle elokuvan "Tämä intohimon hämärä kohde" jälkeen, vaikka Silberman yritti suositelle tätä vielä tekemään uusia elokuvia. Buñuel julkaisi kuitenkin vielä 1982 omaelämäkerrallisen teoksen "Viimeinen henkäykseni".


title: Luis Buñuel

text: Buñuel meni naimisiin Jeanne Rucarin kanssa vuonna 1934. He saivat kaksi lasta, Juan Luisin ja Rafaelin. Juan Luisista tuli kuvanveistäjä ja elokuvantekijä ja Rafaelista kirjailija ja professori. Buñuelien koti oli useiden vuosikymmenten ajan Méxicon esikaupunkialueella.


title: Luis Buñuel

text: Luis Buñuel kuoli Méxicossa maksakirroosiin 29. heinäkuuta 1983.


title: Luis Buñuel

text: Buñuel suosi koko pitkän uransa ajan samantapaisia tyylejä ja teemoja. Hänen koko uraansa liitetty surrealismi sekä tiedostamattoman ja unimaailman käsittely näkyy ensimmäisen elokuvan "Andalusialaisen koiran" häiritsevästä kuvastosta myös myöhempiin elokuviin, kuten "Tuhon enkeliin" ja "Porvariston hillittyyn charmiin". ”Buñuelilainen” tyyli voi viitata surrealistiseen unen ja todellisuuden sekoittamiseen, mutta myös omalaatuiseen kuvastoon, johon kuuluvat kotieläimet hienostuneessa ympäristössä, leikkaukset eläimiin syömässä toisiaan, omalaatuiset kädet ja erityisesti fetisistiset otokset jaloista ja käsistä.


title: Svante Arrhenius

text: Svante August Arrhenius (19. helmikuuta 1859 Uppsala, Ruotsi – 2. lokakuuta 1927 Tukholma, Ruotsi) oli ruotsalainen fyysikko ja kemisti, Tukholman korkeakoulun (Stockholms högskola, nyk. Tukholman yliopisto) fysiikan professori 1895–1905 ja ensimmäinen ruotsalainen Nobel-palkinnon saanut (Nobelin kemianpalkinto 1903). Palkinnon perusteena oli Arrheniuksen dissosiaatiota koskevat teoriat. Eniten hän on vaikuttanut juuri kemian alalla. Arrheniusta pidetään yhdessä Wilhelm Ostwaldin ja Jacobus Henricus van ’t Hoffin kanssa fysikaalisen kemian perustajana.


title: Svante Arrhenius

text: Uppsalan yliopistossa 1884 valmistuneessa väitöskirjassaan Arrhenius esitti muun muassa elektrolyyttisen disassosiaatioteorian perusajatukset. Tämä teoria korvasi Faradayn virheellisen kuvauksen kahden materiafaasin välisestä reaktiosta. Aluksi väitöskirja arvioitiin ala-arvoiseksi, eikä sen laatua pidetty riittävän hyvänä dosentuurin myöntämiseksi. Sittemmin Arrheniuksen terävä-älyisyys ja omaleimaisuus huomattiin Wilhelm Ostwaldin ansiosta, ja hänet nimitettiin Uppsalaan fysikaalisen kemian dosentiksi. Myöhemmin hän jatkoi työskentelyään, ja hänet nimitettiin Tukholman korkeakoulun professoriksi.


title: Svante Arrhenius

text: Arrhenius oli yksi niistä aikalaisistaan, jotka esittivät panspermia-hypoteesia selitykseksi sille, miten elämä Maassa on syntynyt. Siinä selitettiin elämän 'alkusiementen' tulleen avaruudesta. 2000-luvulla ajatus on jälleen saanut huomiota avaruustutkimuksessa.


title: Svante Arrhenius

text: Vuonna 1896 Arrhenius tutki ensimmäisenä kvantitatiivisesti kasvihuoneilmiötä, erityisesti hiilidioksidin ja vesihöyryn lämpösäteilyominaisuuksia, mutta jo Joseph Fourier oli havainnut ilmiön 1827. Arrhenius selitti kasvihuoneilmiön avulla teoriaansa, jonka mukaan jääkausien ja lämpimien kausien vaihtelu riippuu ilmakehän hiilidioksidipitoisuuden vaihteluista.


title: Svante Arrhenius

text: Arrhenius oli myös tieteen kansantajuistaja ja kirjoitti useita suomennettujakin teoksia.


title: Yläjärvi

text: Yläjärvi () on yksi Pohjois-Amerikan Suurista järvistä. Yhdysvaltain ja Kanadan raja kulkee järven halki. Jos Huronjärvi, johon Yläjärvi laskee sekä Michiganjärvi käsitetään salmiyhteydestään huolimatta eri järviksi, Yläjärvi on pinta-alaltaan maailman suurin makeavetinen järvi, mutta tilavuudeltaan Baikaljärvi on suurempi. Kaspianmeri taas on sekä pinta-alaltaan että tilavuudeltaan kiistatta maailman suurin järvi, mutta se on suolajärvi. Yläjärven pinta-ala on noin 82 100& neliökilometriä ja se on siten pinta-alaltaan suurempi kuin Tšekki.


title: Yläjärvi

text: Yläjärvi on 563 kilometrin pituinen ja 257 kilometrin levyinen. Järven keskisyvyys on 147 metriä ja suurin syvyys 406 metriä. Sen tilavuus on 12 100 kuutiokilometriä, ja sillä on rantaviivaa 4 393 kilometriä. Järven koosta saa jonkinlaisen käsityksen, kun ajattelee, että sen tilavuudella voisi peittää Suomen pinta-alan noin 35 metrin vesikerrokseen tai koko Euroopan reilun yhden metrin kerrokseen.


title: Andalusialainen koira

text: Andalusialainen koira () on Luis Buñuelin (käsikirjoittaja/ohjaaja) ja Salvador Dalín 16 minuuttia kestävä surrealistinen mykkäelokuva.


title: Andalusialainen koira

text: Elokuva tuotettiin Ranskassa 1929 ja on kuvattu Le Havressa ja Pariisissa. Se sai alkunsa aikansa avantgardistisesta elokuvaliikkeestä mutta myös arvosteli sitä.


title: Andalusialainen koira

text: Avantgardistisen muodon mukaisesti elokuva koostuu näennäisesti toisiinsa liittymättömistä, ajoittain vastenmielisistä kohtauksista, jotka pyrkivät järkyttämään katsojaa. Toisaalta elokuva irtautuu avantgardistisesta perinteestä keskittymällä myös "sisältöön" ja elokuvan keinoihin: yllättäviin kamerakulmiin, elokuvatrikkeihin jne.


title: Andalusialainen koira

text: Elokuvan ajankulkua rikotaan muun muassa siirtymällä "olipa kerran" -ajasta "kahdeksan vuotta myöhemmin" -aikaan. Samat henkilöhahmot, esittelemättä jääneet mies ja nainen, esiintyvät elokuvassa toistuvasti. Heitä näytelleet Simone Mareuil ja Pierre Batcheff tekivät myöhemmin itsemurhan, Batcheff vuonna 1932 ja Mareuil vuonna 1954.


title: Andalusialainen koira

text: Luis Buñuel lisäsi vuonna 1960 elokuvaan äänen. Hän käytti samaa musiikkia (äänitteinä), jota käytettiin vuoden 1929 näytöksissä: otteita Richard Wagnerin "Tristan ja Isolden" "Liebestodista" sekä kahta argentiinalaista tangoa.


title: Andalusialainen koira

text: Elokuvan alussa mies silpoo naisen silmän partaveitsellä, minkä jälkeen esitetään joukko surrealistisia kohtauksia: aluksi miehen kämmenen reiästä ryömii muurahaisia, sen jälkeen sokea nainen tökkii kepillään kadulla lojuvaa irronnutta kättä.


title: Andalusialainen koira

text: Mies näkee naisen jäävän auton alle viereisellä kadulla ja alkaa kouria naista, joka pakenee. Kohta mies yrittää päästä nurkkaan ajetun naisen luokse vetäen kahta flyygeliä, jotka sisältävät kuolleita ja mäteneviä aasinosia, Raamatun laintaulut ja kaksi pappia, joista toista näyttelee Dalí itse.


title: Andalusialainen koira

text: Sen jälkeen miehen isä, jota esittää sama näyttelijä, saapuu rankaisemaan tätä, mutta mies ampuu hänet kahdella pistoolilla, jotka ilmestyvät miehen käsiin tyhjästä. Lopussa naisen kainalokarvat kiinnittyvät miehen kasvoihin, jolloin nainen lähtee rannalle ja tapaa miehen, jota esittää Dalí. He vaikuttavat onnellisilta, mutta viimeinen otos näyttää heidät staattisena ja paikallaan, kuin kuolleena, haudattuna hiekkaan.


title: Valtatie 4

text: Valtatie 4 on Suomen halki Helsingistä Lahden, Jyväskylän, Oulun ja Rovaniemen kautta Utsjoelle johtava valtatie. Tie on yksi tärkeimmistä päätieyhteyksistä Suomessa ja pääyhteys Etelä- ja Pohjois-Suomen välillä. Tien pituus on 1 295 kilometriä ja se on Suomen pisin valtatie. Vuoden 2012 alussa tiestä oli moottoritietä 16 eri kunnan alueella yhteensä 205 kilometriä ja moottoriliikennetietä viiden kunnan alueella yhteensä 39 kilometriä.


title: Valtatie 4

text: Tie on myös osa yleiseurooppalaiseen päätieverkkoon kuuluvaa eurooppatietä E75. Tie kuuluu kokonaisuudessaan yleiseurooppalaiseen TERN-tieverkkoon sekä Helsingin ja Rovaniemen välinen osuus liikenne- ja viestintäministeriön työryhmän ehdottamaan runkotieverkkoon.


title: Valtatie 4

text: Oulujoen sillalla Oulun kaupungissa ajoneuvojen määrä on enimmillään 60 000 ajoneuvoa vuorokaudessa.


title: Valtatie 4

text: Nelostie alkaa etelässä Helsingin keskustasta ja kulkee kantakaupungin alueella Esplanadia, Pohjoisrantaa, Sörnäisten rantatietä, Hermannin rantatietä ja Kustaa Vaasan tietä pitkin. Vanhankaupungin alueella alkaa moottoritieosuus, jonka nimenä Helsingin ja Vantaan alueella on Lahdenväylä. Alkuosa on yhteistä valtatie 7:n (Porvoonväylä) kanssa, tiet eroavat noin seitsemän kilometrin päässä Jakomäessä.


title: Valtatie 4

text: Nelostie palvelee Helsingin seudun alueita pääradan varressa kulkien Itä-Vantaan läpi Keravalle, Järvenpäähän ja Tuusulan itäosaa sivuten. Järvenpäässä tie erkanee pääradasta ja suuntaa kohti Mäntsälää, Orimattilaa ja Lahtea kulkien Lahden oikoradan kanssa vierekkäin. Moottoritie jatkuu edelleen Nastolan ohi Heinolan pohjoispuolelle Lusiin, jonka jälkeen tie jatkuu pohjoiseen, koilliseen Mikkelin suuntaan lähtee valtatie 5.


title: Valtatie 4

text: Heinolan jälkeen tie kulkee Sysmän itäosien kautta Hartolaan, Joutsaan, Toivakkaan ja edelleen Jyväskylään. Toivakan ja Kanavuoren välillä on 20 kilometriä pitkä moottoriliikennetieosuus.


title: Valtatie 4

text: Jyväskylän Vaajakoskella tiehen yhtyvät valtatiet 9, 13 ja 23. Nämä kulkevat yhtenä moottoritienä kuuden kilometrin matkan Jyväskylän keskustan tuntumaan, missä valtatiet 9, 18 ja 23 eroavat etelään ja 4 ja 13 jatkuvat pohjoiseen. Etu-Palokan ja Kirrin välillä on taas kuuden kilometrin pituinen moottoritie. Jyväskylän lentoaseman ohitettuaan tie saapuu Laukaan ja Uuraisten rajaa myötäillen Äänekoskelle, jossa eroaa valtatie 13 Kokkolaan. Seuraavina ovat Viitasaari ja Pihtipudas. Sitten saavutaan Pohjois-Pohjanmaalle, jossa ovat Pyhäjärvi, Kärsämäki, Siikalatvan kunnan Pulkkilan ja Rantsilan taajamat sekä Tyrnävän kunnan Temmeksen taajama. Limingan Haaransillalla eroaa valtatie 8 Kokkolan kautta kohti Turkua ja näiden liittymästä alkaa "Pohjantie"-niminen moottoritie, joka johtaa Kempeleen ja Oulun ohi.


title: Valtatie 4

text: Haukiputaalla moottoritie muuttuu moottoriliikennetieksi ja Iissä tavalliseksi maantieksi, joka jatkuu Lapin puolella Simoon. Simon Maksniemessä alkaa moottoritie, joka jatkuu Kemiin kaupungin ohi. Keminmaassa nelostie muuttuu tavalliseksi maantieksi ja jatkuu sisämaahan Tervolan kautta Rovaniemelle, jossa on lyhyehkö nelikaistainen osuus. Rovaniemen pohjoispuolella paikkakuntia on enää harvassa; tie kulkee Sodankylän sekä Inarin kuntaan kuuluvien Saariselän ja Ivalon kylien kautta. Tie loppuu Utsjoelle Norjan vastaiselle raja-asemalle. Välittömästi rajan takana on E6-tie.


title: Valtatie 4

text: Valtatie 4 kulkee seuraavien maakuntien kautta: Uusimaa – Päijät-Häme – Keski-Suomi – Pohjois-Pohjanmaa – Lappi.


title: Valtatie 4

text: Valtatie 4 kulkee seuraavien kaupunkien ja kuntien kautta: Helsinki – Vantaa – Sipoo – Vantaa (uudelleen) – Kerava – Tuusula – Järvenpää – Tuusula (uudelleen) – Järvenpää (uudelleen) – Tuusula (uudelleen) – Mäntsälä – Orimattila – Hollola – Lahti – Heinola – Sysmä – Hartola – Joutsa – Toivakka – Jyväskylä – Laukaa – Uurainen – Äänekoski – Viitasaari – Pihtipudas – Pyhäjärvi – Kärsämäki – Siikalatva – Liminka – Tyrnävä – Liminka (uudelleen) – Kempele – Oulu – Ii – Simo – Kemi – Keminmaa – Tervola – Rovaniemi – Sodankylä – Inari – Utsjoki.


title: Valtatie 4

text: Valtatie 4 syntyi vuonna 1938 Suomen ensimmäisen tienumerointijärjestelmän tultua käyttöön. Alun perin tie kulki Helsingistä Hyvinkään, Padasjoen, Jämsän, Jyväskylän, Oulun, Kemin, Rovaniemen ja Ivalon kautta Petsamoon. Sotien jälkeen Petsamon jäätyä luovutetulle alueelle tien pohjoisosa linjattiin uudelleen Ivalosta Kaamasen kautta Karigasniemelle. Vuonna 1963 tien eteläosa linjattiin uudelleen kulkemaan Helsingistä Lahteen ja edelleen Päijänteen länsipuolta Padasjoelle. Viimeisimmät merkittävät muutokset tien linjaukseen tehtiin 1990-luvulla, kun Lahden ja Jyväskylän välinen osuus siirrettiin kulkemaan Päijänteen itäpuolta Heinolan kautta ja tien pohjoisin osuus Kaamasesta Utsjoelle.


title: Valtatie 4

text: Pääkaupunkiseudulla valtatietä 4 suunnitellaan parannettavaksi väleillä Koskela–Kehä III sekä Kehä III–Koivukylänväylä, mahdollisesti parannukset ulottuvat kauemmas pohjoiseen liikennemäärien vuoksi. Hankkeessa parannetaan Lahdenväylän ja Porvoonväylän liikenteellisiä ominaisuuksia lisäkaistoja rakentamalla ja liittymäjärjestelyjä parantamalla. Koskelan eritasoliittymässä pohjoissuunnan rampit siirretään lähemmäksi Lahdenväylää. Koskelan ja Viikin välille rakennetaan lisäkaistat nykyisten ajoratojen ulkoreunaan Pasilanväylän täydentämisen yhteydessä. Viikin ja Kivikon välille rakennetaan lisäkaista Helsingin suuntaan. Kehä I:n ja Porvoonväylän välille rakennetaan uusi eritasoliittymä sekä rinnakkaisrampit . Porvoonväylän ja Korson välille rakennetaan kolmannet kaistat. Hankkeiden kustannusarviot ovat yhteensä 78 miljoonaa euroa. Koskelan eritasoliittymän rakennustyöt ovat käynnissä. Muilta osin hankkeet on Pääkaupunkiseudun liikennejärjestelmäsuunnitelmassa suunniteltu toteutettaviksi vuoden 2008 jälkeen, mutta niiden toteuttamisesta tai rahoituksesta ei ole päätöstä. Liikennemäärien suuruuden huomioon ottaen saattaa olla, että lisäkaistoja jatketaan Keravaan ja jopa Järvenpäähän saakka.


title: Valtatie 4

text: Lahdessa eteläisen kehätien rakennustöiden myötä rakennetaan kolmannet kaistat yhteiselle osuudelle valtatien 12 kanssa


title: Valtatie 4

text: Kanavuoren ja Vaajakosken väli Jyväskylässä on neljän valtatien yhteinen kaksikaistainen tieosuus ja liikenteellinen pullonkaula. Tiehallinto suunnitteleekin moottoritien rakentamista Vaajakosken taajaman ohi Kanavuoresta Haapalahteen, josta jatkuu nykyinen Vaajakosken ja Jyväskylän välinen moottoritie. Uuden moottoritien pituus olisi noin kolme kilometriä, ja sillä olisi useita eritasoliittymiä ja siltoja. Hankkeen kustannusarvio on 60 miljoonaa euroa, josta ensimmäisen vaiheen osuus 33 miljoonaa euroa. Hankkeen toteuttamisajankohta on avoin.


title: Valtatie 4

text: Jyväskylän pohjoispuolella lyhyen moottoritieosuuden jälkeen valtatie 4 on kaksikaistaista sekaliikennetietä, jonka liikennemäärät ovat suuret. Tiehallinto suunnittelee tien parantamista moottoritieksi välillä Kirri–Tikkakoski–Vehniä. Hallitus esitti Kirri–Tikkakoski-moottoritien rakentamiselle 139 miljoonan euron valtuutta talousarvioesityksen täydennyksessä marraskuussa 2017. Liikenteelle osuuden pitäisi avautua vuonna 2021.


title: Valtatie 4

text: Valtatie 13 ja Valtatie 4 parannellaan Äänekosken Huutomäen kohdalla eritasoliittymäksi, hanke valmistuu syksyllä 2018.


title: Valtatie 4

text: Valtatie 4 ohittaa Oulun kaupungin moottoritienä ja liikenne tiellä sujuu pääosin hyvin, joskin tie ruuhkautuu ajoittain etenkin Oulujoen ylittävien siltojen kohdalla. Liikennemäärät kasvavat jatkuvasti ja ennusteen mukaan ilman parantamistoimenpiteitä tie ruuhkautuu tulevaisuudessa pahoin. Osuuden parantamisesta on valmistunut yleissuunnitelma vuonna 2008 ja tiesuunnitelma vuonna vuonna 2012. Suunnitelman mukaan Oulujoen ylittävä osuus rakennettaisiin 3+3-kaistaiseksi, eritasoliittymiä parannettaisiin muun muassa lisärampeilla, melusuojausta lisättäisiin ja eritasoliittymien yhteyteen rakennettaisiin linja-autopysäkkejä. Hankkeen arvonlisäverottomat rakentamiskustannukset ovat arviolta 73 miljoonaa euroa. Ensimmäisen vaiheen parannusten on tarkoitus olla valmiina vuonna 2019. Toisessa vaiheessa rakennetaan yhtenäiset kolmannet kaistat Kempeleestä Oulun pohjoisosiin noin kymmenen kilometrin matkalle.


title: Valtatie 4

text: Rovaniemellä valtatietä 4 suunnitellaan parannettavaksi keskustan eteläpuolella noin 2,5 kilometrin matkalla. Hankkeeseen kuuluu kaksi uutta eritasoliittymää. Hankkeen tiesuunnitelma on hyväksytty vuonna 2013, ja rakennustyöt on määrä aloittaa vuosien 2014–2015 aikana. Hankkeen kustannusarvio on 25 miljoonaa euroa.


title: Valtatie 4

text: Lisäksi nelostielle on rakenteilla tai suunnitteilla useita pienempiä hankkeita, kuten liittymien parantamis- ja ohituskaistojen rakentamistöitä.


title: Valtatie 4

text: Osana koko päätieverkkoa koskevia kehittämissuunnitelmia Tiehallinnon tavoitteena on, että vuonna 2025 valtatie 4 olisi nelikaistainen osuuksilla Helsinki–Lusi ja Vaajakoski–Jyväskylä–Äänekoski sekä Oulun, Kemin ja Rovaniemen seuduilla. Lisäksi osuudet Lusi–Vaajakoski ja Haukipudas–Kemi olisivat jatkuvaa ohituskaistatietä sekä osuudet Äänekoski–Pyhäjärvi ja Pulkkila–Liminka kaksikaistaista tietä, jolla on säännöllisesti ohituskaistoja. Nämä suunnitelmat ovat kuitenkin alustavia, ja niiden toteuttaminen edellyttäisi tieinvestointeihin vuosittain käytettävien määrärahojen kaksinkertaistamista nykyisestä.


title: Valtatie 4

text: Vanhasta nelostiestä kertoo Pasi Kauniston laulu "Nelostie" vuodelta 1971.


title: Valtatie 4

text: Radio Nelostie on ollut toimintansa lakkauttanut paikallisradio Äänekoskella.


title: Praying Mantis

text: Praying Mantis on brittiläinen heavy metal -yhtye, joka edustaa 1970-luvulla Britanniassa syntynyttä NWOBHM-tyyliä. Yhtye perustettiin 1970-luvun lopussa nimellä "Junction". Vuonna 1980 Praying Mantis julkaisi ensimmäisen levynsä. Se oli kolme kappaletta sisältänyt EP-levy. Ensimmäinen täysimittainen albumi, "Time Tells No Lies", ilmestyi vuonna 1981, kun yhtye oli solminut levytyssopimuksen BMG Europen kanssa. Esikoisalbumiin sisältynyt "Cheated"-single oli menestys. Hiukan sen jälkeen Praying Mantis kuitenkin hajosi. 1990-luvun alussa yhtye perustettiin uudelleen. Vaikka yhtye on jo julkaissut lukuisia albumeita, se ei enää ole saanut kovin paljoa suosiota.


title: Grand Theft Auto 2

text: Grand Theft Auto 2 ("GTA2") on DMA Designin (nykyisen Rockstar Northin) sekä Tarantula Studiosin (nykyisen Rockstar Lincolnin) kehittämä ja Rockstar Gamesin vuonna 1999 julkaisema jatko-osa toimintapeli "Grand Theft Autolle". Peli julkaistiin alun perin PlayStationille ja myöhemmin Windowsille.


title: Grand Theft Auto 2

text: Rockstar Games vapautti "GTA2":n ilmaisjakeluun Windowsille 22. joulukuuta 2004. Ilmaisversiossa on myös moninpelituki. Pelisarjan seuraava osa on "Grand Theft Auto III".


title: Grand Theft Auto 2

text: Peli on kuvattu suoraan ylhäältäpäin. Pelin maailma on edellistä osaa realistisempi: Ihmiset menevät takseihin, metroihin ja busseihin. Kadulla liikkuu autovarkaita (vihreäpaitaiset) ja taskuvarkaita (punapaitaiset). Jengien alueilla nämä pikkurikolliset yleensä ammutaan. Pelissä on myös paljon yksityiskohtia: esimerkiksi jos varastaa taksin, taksiin alkaa tulla ihmisiä ja he maksavat palkkaa sinulle. PlayStation-versiossa ei ole busseja eikä metroja. Tehtävät otetaan vastaan ensimmäisen "Grand Theft Auton" tapaan julkisiin puhelimiin vastaamalla. Pelialueella on ”Kill Frenzy” -nimisiä bonustehtäviä, joissa pitää tappaa tai tuhota tietty määrä ihmisiä tai autoja ja näiden tehtävien läpäisystä saa rahaa. Lisäksi pelissä on kerättäviä keräilyautoja ja "GTA"-logoja pelialueella.


title: Grand Theft Auto 2

text: Autovalikoima pelissä on todella suuri henkilöautoista, rekoista ja kuorma-autoista aina tankkeihin, poliisiautoihin, takseihin ja urheiluautoihin. Jengeillä on myös omat autonsa. Ykkösosasta poiketen kaksipyöräisiä kulkuneuvoja ei ole. Jokaisella jengillä on myös omat kulkuneuvonsa. Pelissä on mustan pörssin pitämä autovirittämö, josta voi hankkia autoon aikapommeja, konekiväärejä, liukastusöljyjä ja tiemiinoja.


title: Grand Theft Auto 2

text: Pelin PC-versiossa pelaaja voi vaihtaa valoasetuksia päivän ja yön välillä. PlayStation-versiossa toimintoa ei ole. Yöasetus on hieman raskaampi kuin päivä, koska pelin täytyy säätää erilaisia räjähdysefektejä eri tavalla kuin päiväasetuksessa. Käytännön merkitystä tällä ei ole.


title: Grand Theft Auto 2

text:
Pelissä pelataan Anywherelandissa, jonka sijainti on nimensä mukaan missä tahansa. Koko pelialue ei näy näytöllä, joten pelialueen tärkeimpien alueiden tai rakennuksien muistamaan oppiminen vie kauan aikaa. Pelissä ei myöskään ole pientä karttaa näytön alakulmassa: se lisättiin vasta peliin "Grand Theft Auto III". Tosin PlayStation-versiossa pelin mukana tuli paperikartta kaikista kentistä. Pelihahmona toimii Claude Speed. Pelissä pelataan kolmella alueella, joissa toimivat eri jengit. Pelaajan tehtävänä on hankkia pomolleen tietty määrä rahaa alueen läpäisemiseksi. Ensimmäisessä tehtävässä sitä pitää olla miljoona, toisessa kolme miljoonaa ja kolmannessa viisi miljoonaa dollaria.Kun pelaaja saavuttaa yhden jengin suosion, hän joutuu toisen jengin epäsuosioon. Jengin epäsuosioon joutuu myös, jos tappaa sen jäseniä. Jokaisella jengillä on omat alueensa, joita he puolustavat.
Poliisit eivät reagoi pelaajan ajotyyliin, mutta he yrittävät pidättää pelaajan, mikäli tämä alkaa tappaa viattomia ohikulkijoita tai törmää poliisiautoon. Lain uhmaaminen voi saada myös SWAT-joukot, FBI:n ja viime kädessä jopa kansalliskaartin pelaajan kimppuun. Oman auton voi maalata tai korjata, jolloin poliisi kadottaa pelaajan. Jos ”kunnioitusmittari” on korkealla, jengiläiset puolustavat pelaajaa virkavaltaa vastaan.


title: Grand Theft Auto 2

text: Pelissä on omanlaisensa tallennusmahdollisuus. Edellisestä osasta poiketen pelin voi tallentaa, mutta se maksaa 50 000 dollaria. Tallennus suoritetaan kirkossa, josta peli alkaa. Tallennettaessa ääni sanoo: "Hallelujah! Another soul saved!" (Halleluja! Taas yksi sielu pelastettu!) tai jos käteisvarat eivät riitä tallennukseen, ääni sanoo: "Eternal Damnation! No donation, no salvation!" (Ikuinen kirous! Ei lahjoitusta, ei pelastusta!). Kun pelaaja on saanut tarvittavan pistemäärän, siirtyminen seuraavalle alueelle tapahtuu myös kirkon kautta. Myöhemmissä "GTA"-sarjan peleissä tämä "Safe house" (turvatalo) oli joka pelissä mukana. Pelin alkaessa kirkon pihalla kuuluu kuuluttajan ääni sanovan pappimaisella äänensävyllä: "And remember, respect is everything!" () - viitaten ”respectiin”, joka auttaa tehtävien saamisessa.


title: Grand Theft Auto 2

text: "GTA2":ssa on seitsemän erilaista jengiä ja jokaisella alueella toimii niistä kolme. Usein alueella on yksi alueen alkuperäinen jengi, kapinallinen jengi ja maailmanlaajuinen Zaibatsu. Jokaisessa paikassa toimii Zaibatsu. Pelissä on myös tosielämästä otettuja järjestäytyneen rikollisuuden organisaatioita, kuten Japanin mafia eli Yakuza ja Venäjän mafia.


title: Grand Theft Auto 2

text: Jengien suuttuessa kuvioihin tulevat raskaammat aseet. Ensimmäisellä alueella jengiläiset kantavat pelkkiä pistooleja ja konepistooleja, mutta viimeisellä tasolla raivostuneet jengiläiset ampuvat jo muun muassa raketinheittimillä, haulikoilla ja liekinheittimillä. Jengiautot ovat tavanomaisesti muunnoksia jostakin muusta pelin autosta tietyillä parannuksilla. Jengiautot kulkevat koko skaalan läpi kupla-autoista ja pakettiautoista aina koko pelin nopeimpiin urheiluautoihin.


title: Grand Theft Auto 2

text: Luettelo pelin jengeistä:


title: Grand Theft Auto 2

text:
Peli sijoittuu synkkään lähitulevaisuuteen, jossa Yhdysvallat on romahtanut korruption alla ja ilkeä Zaibatsu Corporation ohjailee lähes kaikkea. Pelaajan on tehtävä työtä rikollisjengeille ja ansaittava katu-uskottavuutta ("respect"), jotta hän voi suorittaa entistä vaarallisempia ja enemmän rahaa tuottavia tehtäviä. Jokaisella alueella on tietyn jengin yhteyshenkilö, joka kertoo mitä pitää tehdä. Jengeillä on omat tyypilliset tehtävänsä: esimerkiksi Redneckin ja Venäjän mafian tehtävissä käytetään usein brutaalisti voimaa ja väkivaltaa. Tehtävissä pelaajan täytyy pelisarjan ensimmäisen osan tapaan yleensä mennä johonkin paikkaan ja tappaa joku. Pelin tehtävissä viljellään mustaa huumoria, ja pelaajan on tehtävä julmia tekoja tehtävien läpäisemiseksi. Esimerkkinä tehtävä, jossa pitää ottaa bussilastillinen Krishna-lahkon jäseniä, viedä heidät venäläiselle lihanjalostamolle ja teettää heistä nakkisämpylöitä.
Tuttuun tapaan "GTA2" sisältää laajahkon ääniraidan autosta kuunneltavan radioaseman muodossa. Jengeillä on omat kanavansa. Jengien omat kanavat kuuluvat parhaiten heidän omilla alueillaan, kun taas muiden jengien alueilla ne rätisevät. Musiikkia tulee laajahkosti elektrosta, funkista ja kristillisestä rockista aina rautalankamusiikkiin ja klassiseen rockiin. Pelin pääradioasemana voidaan pitää Head Radiota. Head Radio esiintyy myös pelisarjan osissa "Grand Theft Auto III" ja "".


title: Grand Theft Auto 2

text: Luettelo pelin radioasemista:


title: Grand Theft Auto 2

text: Peli sai IGN:n arvostelussa arvosanaksi 6.8/10 pistettä.


title: Raven

text: Raven on NWOBHM-suuntaukseen yhdistetty brittiläinen heavy metal -yhtye. Se perustettiin 1970-luvun lopussa. Vuonna 1981 ilmestyi Ravenin ensimmäinen albumi, "Rock Until You Drop". Muutaman julkaistun albumin jälkeen Raven alkoi jäädä suositumpien NWOBHM-yhtyeiden varjoon. Raven on tehnyt uusia albumeita näihin päiviin asti, mutta ei ole saanut enää paljoa suosiota.


title: Samson (yhtye)

text: Samson oli brittiläinen heavy metal -yhtye, joka edustaa Britanniassa 1970-luvulla syntynyttä NWOBHM-tyyliä. 1980-luvun alussa laulaja "Bruce Bruce" (tunnetaan paremmin nimellä Bruce Dickinson) erosi yhtyeestä voidakseen liittyä Iron Maideniin. Yhtyeen rumpali erosi samoihin aikoihin. Samson ei saavuttanut aikanaan suurta suosiota. Yhtyeen perustanut kitaristi Paul Samson kuoli 9. elokuuta 2002 syöpään.Samsonin perusti vuonna 1977 kitaristi Paul Samson, basisti John McCoy ja rumpali Roger Hunt. Myöhemmin McCoy jättäytyi tuottajaksi ja basistiksi tuli Chris Aylmer. Myös rumpali vaihtui Clive Burriin, joka taas erosi bändistä vuonna 1979 liittyäkseen Iron Maideniin. Hänen tilalleen tuli, hieman ironisesti, aiemmin Maidenissa soittanut Barry Graham. Hänet tultiin myöhemmin tuntemaan tiukkaan leopardiasuun ja miekkailijanmaskiin pukeutuneena Thunderstickinä.


title: Samson (yhtye)

text: Huhtikuussa 1979 Samsonin ensimmäinen levy, Survivors, ilmestyi. Levyn julkaisua seuranneella keikalla Bristol Granaryssa yhtye tutustui Bruce Dickinsoniin. Heinäkuussa 1979 Dickinson liittyi Samsoniin ja teki näiden kanssa kaksi levyä (Head on ja Shock Tactics).


title: Samson (yhtye)

text: Ollessaan keikalla 1981 Readingissa Samson alkoi tulla tiensä päähän Dickinsonin liityttyä samaisella keikalla itsensä läpilyöneeseen Maideniin.


title: Saxon

text: Saxon on brittiläinen heavy metal/hard rock -yhtye, joka perustettiin Yorkshiressa vuonna 1976. Se oli 1980-luvulla yksi suosituimmista NWOBHM-tyylin edustajista. Saxon on yhä aktiivinen liveyhtye ja se on saanut nauttia uutta suosiota Inner Sanctum -albumin myötä.


title: Saxon

text: Vuonna 1976 Yorkshiressa toimi kaksi heavy metal -yhtyettä, joista Saxonin kokoonpano syntyi: progressiivisesta rockista vaikutteensa ottaneessa Coast-nimisessä yhtyeessä vaikuttivat laulaja-basisti Peter "Biff" Byford sekä kitaristi Paul Quinn ja bluesrock -tyylistä enemmän ammentavassa S.O.D.:ssa kitaristi Graham Oliver, basisti Steve Dawson sekä rumpali Pete Gill. S.O.D. menetti kitaristinsa ja laulajansa vuonna 1976, ja pian sen jälkeen Biff Byford sai puhelinsoiton mahdollisesta liittymisestään S.O.D.:iin. Byford suostui koe-esiintymiseen ja toi mukanaan kitaristi Paul Quinnin. Oliver, Dawson ja Gill pitivät Byfordin lauluäänestä, ja myös Quinn teki heihin vaikutuksen. Byford liittyi yhtyeeseen jos saisi soittaa myös bassoa samalla, sillä hän ei toistaiseksi halunnut toimia pelkkänä laulajana. Näin S.O.D. -nimi muuntui muotoon Son Of A Bitch, ja muutaman keikan jälkeen basistien lukumäärä kutistui yhteen kun Byford päätti keskittyä pelkästään laulamiseen.


title: Saxon

text: Yhtye herätti kiinnostusta nopealla ja energisellä rockillaan ja saikin pian solmittua levytyssopimuksen Carrere -levy-yhtiön kanssa. Yhtye teki demot vuonna 1978 kahdeksasta kappaleesta, jotka päätyivät myöhemmin yhtyeen debyyttialbumille. Levy-yhtiö kuitenkin katsoi ettei yhtyeen nimi ole tarpeeksi myyvä ja näin nimeksi vaihdettiin Saxon.


title: Saxon

text: Yhtyeen debyyttialbumi Saxon ilmestyi keväällä 1979. Se ei ollut menestys, eikä noussut myyntilistoille. Singleinä julkaistiin kappaleet "Big Teaser" ja "Backs To The Wall", jotka nousivat lupaavasti Ison-Britannian albumilistan top 75:een. Yhtye teki debyyttialbuminsa tiimoilta kiertueen Motörheadin kanssa, joka päättyi joulukuussa 1979.


title: Saxon

text: Toukokuussa 1980 ilmestyi nykyisin yhdeksi heavy metalin klassikkoalbumiksi luokiteltu yhtyeen kakkoslevy Wheels of Steel, joka nousi heti ilmestyttyään Ison-Britannian albumilistalla viidennelle sijalle. Singleinä julkaistut "Wheels Of Steel, Suzie Hold On" ja etenkin yhtyeen tunnetuimpiin kappaleisiin kuuluva "747 (Strangers In The Night)" olivat hittejä. Yhtye esiintyi "Wheels Of Steel" -kiertueellaan elokuussa vuonna 1980 Doningtonissa kuuluisilla Monsters of Rock -festivaaleilla, jonka esiintyjiä olivat myös Rainbow, Judas Priest ja Scorpions.


title: Saxon

text: Syyskuussa 1980 ilmestyi single "Strong Arm Of The Law", jota seurasi samanniminen albumi lokakuussa 1980. Levy myi suuria määriä, ja nousi Ison-Britannian albumilistalla sijalle 11. Levyn tunnetuimpia kappaleita ovat nimikappaleen lisäksi kaikoille usein soitettu "Heavy Metal Thunder", "To Hell And Back Again" ja eeppinen "Dallas 1 PM". Yhtye teki maailmankiertueen albumin julkaisun jälkeen.


title: Saxon

text: Denim and Leather -levy ilmestyi lokakuussa 1981 ja on yksi Saxonin myydyimpiä albumeita. Albumi nousi Isossa-Britanniassa myyntilistan sijalle 9 ja sisältää monia klassikkokappaleita, muun muassa "Princess Of The Night, Never Surrender, Denim & Leather" ja hitiksi noussut "And The Bands Played On". Albumia seuranneella kiertueella Pete Gill jätti yhtyeen, ja hänet korvattiin teknisesti taitavammalla Nigel Glocklerilla. Glockler esitteli taitojaan ensimmäistä kertaa vuoden 1982 livealbumilla The Eagle Has Landed, joka nauhoitettiin "Denim & Leather" -kiertueen keikoilla.


title: Saxon

text: Suuri määrä loppuunmyytyjyä kiertueita eri puolilla Isoa-Britanniaa oli merkki yhtyeen suosiosta kotimaassaan, mutta Saxon ei vielä päässyt Yhdysvaltain markkinoille. Kuitenkin vuonna 1983 ilmestyneen Power and the Glory albumin jälkeen Yhdysvaltojen markkinat avautuivat, kun albumi saavutti listoilla Isossa-Britanniassa #15 sijan ja USA:ssa 155# sijan. Tässä vaiheessa suuri levy-yhtiö EMI kiinnostui yhtyeestä. Saxon kuitenkin pysyi Carrerella vielä parin albumin ajan, kunnes siirtyi lopulta EMI:lle.


title: Saxon

text: Crusader ilmestyi vuonna 1984 ja oli ensimmäinen Yhdysvalloissa nauhoitettu Saxon-albumi. Levy ei ilmestyessään ollut edeltäjiensä veroinen menestys: se saavutti Ison-Britannian listoilla sijan 18, mikä oli hieman heikompi kuin edeltäjillään. Nykyään levy on kuitenkin yhtyeen myydyin, joka kertoo selvästi nousseesta maineesta, ja albumi niputetaankin nykyään yhtyeen parhaimpien kokonaisuuksien joukkoon. Single "Sailing To America" ei menestynyt. Albumia seurannut kiertue katsotaan olevan yhtyeen teatraalisin keskiaikaisia linnoituksia ja ritariasuja sisältäneen show'n ansiosta.


title: Saxon

text: Crusaderia seurasi Innocence Is No Excuse vuonna 1985, ja se muutti yhtyeen soundia selvästi kaupallisemmaksi. Selvää suosion laskua ennakoineen albumin (Brittilistan sija 36.) kappaleista "Rock'n'Roll Gypsy" ja "Broken Heroes" ovat kuitenkin nousseet klassikoiksi yhtyeen kuuntelijoiden keskuudessa.


title: Saxon

text: Steve Dawson jätti Saxonin alkuvuodesta 1986, mutta yhtye ei etsinyt heti uutta basistia vaan aloitti kahdeksannen studioalbuminsa äänitykset. Rock The Nationsiksi nimetty albumi ilmestyi 1986 ja basso-osuudet albumilla hoiteli Biff Byford, joskin albumin bassot kreditoitiin kiertueelle mukaan hypänneelle tuoreelle basistille Paul Johnsonille. Rock The Nations oli edeltäjäänsä verrattuna enemmän rock-tyylinen, ja ehkä siksi menestyi brittilistalla hieman edeltäjäänsä paremmin, saavuttaen sijan 34.


title: Saxon

text: Nigel Glockler lähti Saxonista 1987 ja tilalle otettiin Nigel Durham. Jo kaksi miehistönvaihdosta kahden vuoden sisällä kokenut Saxon nauhoitti talvella 1987-88 yhdeksännen studioalbuminsa Destiny, jonka julkaisu koitti toukokuussa 1988. Albumilla yhtye irtaantui perinteisestä NWOBHM -tyylistään ja kokeili elementtejä glam metallista, hard rockista ja jopa aikuisrockista. Melodinen 'Destiny' floppasi täysin, saavuttaen albumilistalla vain sijan 49., joka oli yhtyeen viimeinen listasijoitus Isossa-Britanniassa 19 vuoteen. EMI poisti Saxonin listoiltaan 1989, ja Nigel Glockler palasi yhtyeeseen. Paul Johnson jätti yhtyeen ja seuraavilla Roadrunnerille levytetyillä Rock 'n' Roll Gypsies (1989) ja Greatest Hits Live (1990) albumeilla bassoa soitti ensimmäistä kertaa yhtyeen nykyinen basisti Tim "Nibbs" Carter.


title: Saxon

text:
Virgin Records solmi yhtyeen kanssa levytyssopimuksen vuonna 1990 ja 1991 ilmestyi Solid Ball of Rock -albumi, joka merkitsi yhtyeen paluuta raskaaseen rockiin. Maailmanlaajuisesti levy ei enää saanut suosiota, mutta Keski-Euroopassa, etenkin Saksassa, levy myi hyvin. Singlenä julkaistiin "Requiem (We Will Remember)", josta tuli suosittu kappale.
Uuden innon löytänyt yhtye juhlisti Denim And Leather -albuminsa 10-vuotispäivää ja teki 1991-1992 lyhyen "Denim And Leather 10 Years" -kiertueen, jonka jälkeen yhtye palasi takaisin kotimaahansa ja nauhoitti Forever Free -albumin, joka julkaistiin 1992. Edeltäjänsä lailla levy myi hyvin ja Saxon teki Motörheadin kanssa "The Bombers & Eagles" -maailmankiertueen vuonna 1992-93 ja tämän jälkeen siirtyi omalle "Forever Free World Tour" -kiertueelleen, jota kesti vuoteen 1994 asti.


title: Saxon

text: Seuraava albumi Dogs of War julkaistiin vuonna 1995. Tuolloin Graham Oliver oli menettänyt uskonsa yhtyeeseen. Tämän vuoksi vaikka Oliver merkittiin albumille kitaristiksi, monet levyn Grahamille kreditoiduista soolokitaroista olivat joko sessiomuusikoiden tai Paul Quinnin soittamia. Oliver jätti yhtyeen 1995 ja perusti entisen Saxon-basisti Steve Dawsonin kanssa Oliver/Dawson Saxonin, joka aiheutti myöhemmin hankaluuksia alkuperäiselle Saxonille.


title: Saxon

text: Yhtye ajoi uudeksi kakkoskitaristiksi Doug Scarratin, jonka soittoa kuultiin ensimmäistä kertaa vuoden 1996 livealbumilla The Eagle Has Landed II. Scarratin ensimmäinen varsinainen studiolevy oli vuoden 1997 Unleash the Beast, joka omasi huomattavasti raskaamman ja modernimman soundin kuin edeltäjänsä. Levy myi hyvin Euroopassa ja yhtye teki laajan kiertueen. Nigel Glockler lähti Saxonista jälleen 1998.


title: Saxon

text: Vuonna 1999 ilmestyi Metalhead -albumi, joka oli yhtyeen ensimmäinen albumi uuden rumpalin Fritz Randowin kanssa. Todella raskasta soundia esitellyt albumi sisälsi vaikutteita muun muassa power metallista ja sai suosiota Euroopassa.


title: Saxon

text: Vuonna 2001 yhtye julkaisi Killing Ground -levyn. Levy ei saanut erityistä suosiota, mutta levyä seurasi kuitenkin menetyksekäs maailmankiertue. Kiertuen jälkeen ilmestyi Heavy Metal Thunder -kokoelmalevy, joka sisälsi uudelleennauhoitettuja versioita yhtyeen klassikkokappaleista.


title: Saxon

text: Lyhyen kiertueen jälkeen Saxon linnoittautui studioon ja syksyllä 2004 ilmestyi kauan odotettu Lionheart -albumi. Levy oli selkeä parannus yhtyeen edellislevyjen myyntilukuihin ja monet lukevat albumin Saxonin suurimpien menestysten joukkoon. Levyllä rumpuja soitti Stratovarius-rumpali Jörg Michael, joka oli korvannut alkoholiongelmista kärsineen Fritz Randowin vuotta aiemmin. Lionheart -kiertueen ensimmäisen osan jälkeen yhtyeen vanha tuttu Nigel Glockler otettiin takaisin rumpaliksi. Glockler ja Michael soittivat kumpikin 2006 ilmestyneellä The Eagle Has Landed III -livelevyllä.


title: Saxon

text:
Vuonna 2007 ilmestyi muutaman DVD -julkaisun jälkeen The Inner Sanctum -albumi, joka oli edeltäjänsä lailla menestys, ja nousi jopa sijalle 102 brittilistalla, ensimmäinen Saxon -albumi brittilistalla sitten vuoden 1988. "If I Was You" -kappale oli hitti ja levyä seurannut maailmankiertue Saxonin tuottoisimpia. Yllättäen yhtye palasi studioon jo kesällä 2008 ja tammikuussa 2009 ilmestyi hyvin monenlaista metallimusiikkia sisältänyt Into the Labyrinth -albumi, jota seurasi laaja kiertue.
Yhtye soitti Sonisphere-festivaalilla Porissa 25.7.2009 kakkoslavan pääesiintyjänä. Koko 60 000 henkeä vetäneen festivaalin pääesiintyjä oli Metallica, jonka yksi esikuvista Saxon oli 1980-luvun alussa.


title: Saxon

text: Yhtyeen uusin albumi Call to Arms ilmestyi 8.6.2011. Saxon esiintyi samana vuonna Suomessa Sauna Open Air -festivaalilla 10 kesäkuuta.


title: Alice Cooper

text: Alice Cooper (synt. Vincent Damon Furnier; 4. helmikuuta 1948 Detroit) on yhdysvaltalainen rockmuusikko, jonka ura ulottuu kuudelle eri vuosikymmenelle. Aluksi Alice Cooper oli hänen perustamansa yhtyeen nimi, mutta yhtyeen hajottua ja hänen aloittaessaan soolouransa hän alkoi käyttää nimeä Alice Cooper itsestään.


title: Alice Cooper

text: Alice Cooper sai innostuksensa sellaisista brittiläisistä rockyhtyeistä kuin The Beatles, The Who, The Yardbirds ja The Rolling Stones. Cooper on myös sanonut Arthur Brownin olevan yksi hänen innoittajistaan.


title: Alice Cooper

text: Alice Cooper -yhtye aloitti maaliskuussa 1964 nimellä The Earwigs, mutta muutti pian nimensä The Spidersiksi. The Spiders-nimi vaihtui parin vuoden kuluttua The Nazziksi ja vuonna 1968 yhtye vakiinnutti nimensä Alice Cooperiksi. Yhtyeen ensimmäinen studioalbumi oli "Pretties for You" vuonna 1969. Aluksi yhtyeen musiikissa oli kuultavissa paljon psykedeliaa, mutta se jäi vähemmälle vuosien myötä. 1960-luvun jälkipuoliskolla ja 1970-luvun alussa yhtye tuli tunnetuksi teatraalisesta ja shokeeraavasta garage rockistaan sekä kiiltävistä kimalleasuistaan ja silmämeikeistään. Yhtye herätti paheksuntaa lavashowllaan, joka yhdisteli kauhua, väkivaltaista teatteria, vaudevilleä ja rockia. Tästä tyylistä alettiin myöhemmin käyttää nimitystä shock rock. Cooperia pidetäänkin yleisesti varhaisimpana teatteria ja rockia yhdistelleistä yhtyeistä. Alice Cooperia pidetään myös yhtenä glam rockin kehittäjistä. Yhtyeen ensimmäinen suuri hitti oli loppuvuodesta 1970 julkaistu ”I'm Eighteen”, jolla yhtye nousi suuren yleisön tietoisuuteen. Alice Cooperin uran suurin yksittäinen hitti on vuoden 1972 ”School's Out”. Alkuperäisen Alice Cooper -yhtyeen menestyksekkäin albumi oli vuoden 1973 "Billion Dollar Babies". Yhtye hajosi vuonna 1974 ja heidän viimeiseksi albumikseen jäi "Muscle of Love".


title: Alice Cooper

text: Alkuperäisen Alice Cooper -yhtyeen hajottua Vincent Furnier vaihtoi nimensä Alice Cooperiksi ja julkaisi 1975 ensimmäisen sooloalbuminsa "Welcome To My Nightmare". Hän sai soolouransa alussa paljon suosiota, mutta se alkoi hiipua 1970-luvun lopussa, mikä johtui suurelta osin hänen pahasta alkoholiongelmastaan. 1970-luvun lopussa ja 1980-luvun alussa Cooper kokeili uudenlaisia musiikkityylejä aina new wavesta diskovivahteiseen rockiin asti, mutta nämä albumit eivät menestyneet erityisen hyvin.


title: Alice Cooper

text: 1980-luvun puolivälissä Cooper raitistui lopullisesti. Glam metal oli nyt muodissa ja Cooper julkaisi vuonna 1986 albumin "Constrictor". Se enteili Cooperin paluuta, mutta varsinainen menestys koettiin vuonna 1989 kun Cooper julkaisi "Trashin", suosituimman albuminsa neljääntoista vuoteen. "Trashilta" julkaistiin myös menestyssingle ”Poison”. Vuodesta 1994 vuoteen 2000 hän piti taukoa levyttämisestä, mutta konsertoi silti säännöllisesti. Nykyisin Cooper on levyissään palannut vanhaan 1960- ja 1970-luvun vaihteen soundiinsa. Alice Cooper -yhtye valittiin vuonna 2010 Rock and Roll Hall of Fameen.


title: Alice Cooper

text: Alice Cooper on eri kokoonpanojen kanssa käynyt useasti myös Suomessa. Viimeksi hän konsertoi Suomessa 29.7.2017 ollen yksi Oulussa vuosittain järjestettävän Qstock rockfestivaalin pääesiintyjistä.


title: Alice Cooper

text: 1970-luvun alussa Cooper seurusteli näyttelijä Raquel Welchin kanssa. Alice Cooper avioitui vuonna 1976 ballerina Sheryl Goddardin kanssa, jonka kanssa hänellä on kolme lasta; Calico, Dashiell ja Sonora. Cooper asuu nykyisin Phoenixissa Arizonan osavaltiossa. Alice Cooper tunnetaan myös suurena golfin ystävänä. Alice Cooper tunnustaa olevansa uudestisyntynyt kristitty.


title: Alice Cooper

text: Cooper ilmoitti elokuussa 2016 asettuvansa ehdokkaaksi Yhdysvaltain presidentivaaleissa 2016. Hänen vaalisloganinsa mukaan "Vaikeat ajat vaativat miestä, jolla on vaikeaa".


title: Alice Cooper

text: Alice Cooperin konsertit ovat useimmiten kauhuteemojen ympärillä pyöriviä teatterin, vaudevillen ja rock-musiikin yhdistelmiä. 1960-luvun loppupuolella ja 1970-luvun alussa Alice Cooper -yhtye aiheutti erityisesti vanhemman väestön keskuudessa paljon paheksuntaa shokeeraavalla lava-show’llaan. Cooper muun muassa hakkasi kirveellä vauvanukkeja palasiksi, minkä jälkeen hänet itsensä useimmiten ”teloitettiin” giljotiinilla, hirttämällä ja erityisesti uransa alkuvaiheessa sähkötuolilla. Kaikki tämä oli osa Cooperin kehittämää teatteri-rock-show’ta, josta myöhemmin alettiin käyttää nimitystä shock rock. Alice Cooper -yhtye luokitellaankin ensimmäiseksi varsinaiseksi shock rock -yhtyeeksi ja Cooper tunnetaan nykyisin lempinimellä ”Shock rockin kummisetä” sekä teatraalisen rockin kehittäjänä. Muun muassa amerikkalainen Kiss on ottanut huomattavasti vaikutteita Cooperin lavaesiintymisestä.


title: Alice Cooper

text: Kenties Alice Cooperin konserttien tunnetuin tapaus sattui 13. syyskuuta 1969 "Toronto Rock & Roll" -festivaaleilla, jossa eräs yleisön jäsen heitti lavalle elävän kanan. Cooper, joka oli koko elämänsä asunut kaupungissa, eikä ollut koskaan käynyt maalla, oletti, että koska kanalla on siivet, se osaisi lentää. Niinpä hän heitti linnun yleisöön toivoen sen lähtevän kyyhkysen lailla lentoon. Lintu laskeutui kuitenkin yleisön keskelle ja yleisö repi sen kappaleiksi. Seuraavana päivänä lehtien otsikoissa luki, kuinka "Alice Cooper oli konsertissaan repinyt kanalta pään ja juonut sen verta", vaikka mitään tällaista ei todellisuudessa tapahtunutkaan.


title: Alice Cooper

text: Alice Cooperin musiikki on vaihdellut tyylillisesti erittäin paljon, mikä ei ole yllättävää ottaen huomioon miehen jo yli 50 vuotta kestäneen uran. Jatkuvuutta ovat edustaneet tietyt teemat, Alicen oma persoonallisuus ja omaperäisyys. Alkuperäinen Alice Cooper -yhtye soitti pääasiassa shokeeraavaa ja teatraalista raakaa garage rockia, sekä paikoitellen hard rockia. Yhtyeen kaksi ensimmäistä albumia tosin olivat lähes yksinomaan psykedeelistä rockia. Ulkoiselta olemukseltaan yhtye edusti pitkälti glam rock -tyylilajia. Soolourallaan Cooper on kokeillut monia eri tyylejä, kuten taiderockia, power poppia, diskomusiikkia, new wavea, bluesia, pop metalia, goottirockia, country rockia ja industrial metalia. Erityisesti 1970-luvun lopulla Cooper tunnettiin myös useasti herkkien pop-balladien esittäjänä. Viime vuosina Cooper on palannut kohti alkuperäistä 1960- ja 70-luvun vaihteen garage rock -tyyliään.


title: Alice Cooper

text: Alice Cooperin uran tunnetuimpia kappaleita ja isoimpia hittejä ovat muun muassa ”School's Out”, ”I'm Eighteen”, ”No More Mr. Nice Guy”, ”Poison”, ”Only Women Bleed” ja ”Elected”. Alice Cooper -yhtyeen pienempiä listahittejä ovat muun muassa ”Is It My Body”, ”Ballad of Dwight Fry”, ”Under My Wheels”, ”Be My Lover”, ”Hello Hooray”, ”Teenage Lament '74” sekä Hollannissa hitiksi noussut ”Halo of Flies”. Cooperin soolouran listahittejä ovat muun muassa ”Welcome to My Nightmare”, ”Department of Youth”, ”I Never Cry”, ”You and Me”, ”How You Gonna See Me Now”, ”Clones (We're All)”, ”He's Back (The Man Behind the Mask)”, ”Freedom”, ”Hey Stoopid” ,”Feed My Frankenstein”, "Only My Heart Talkin'" ja "House Of Fire".


title: Alice Cooper

text: Yhtyeen ja sittemmin taustayhtyeen kokoonpano on vaihdellut monia kertoja uran aikana. Ainoana alkuperäisjäsenenä on jäljellä perustaja-laulaja Alice Cooper.


title: Ken Russell

text: Henry Kenneth Alfred ”Ken” Russell (3. heinäkuuta 1927 Southampton – 27. marraskuuta 2011) oli brittiläinen elokuvaohjaaja. Hänet tunnetaan lukuisista klassisen musiikin säveltäjiä tai musiikkia sinänsä käsittelevistä elokuvistaan ja räikeästä visuaalisesta tyylistään, joka on tulvillaan symboliikkaa, campia ja kitschiä. Hänen tunnetuimpia elokuviaan on rockyhtye The Whon rockoopperasta tehty elokuva "Tommy" (1975), jota pidetään myöhempien rockvideoiden esikuvana.


title: Ken Russell

text: Ken Russell sai ensikosketuksensa elokuviin jo lapsena, kun hän kävi äitinsä kanssa ahkerasti elokuvissa. Kymmenen vuoden ikäisenä Russell sai lahjaksi oman elokuvaprojektorin ja löysi muun muassa Fritz Langin, Sergei Eisensteinin ja Leni Riefenstahlin elokuvat ja vakuuttui näkemästään niin, että heidän vaikutuksensa on nähtävissä vielä hänen myöhemmistä teatterielokuvistaankin. Russell ei kuitenkaan menestynyt koulussa, koska hän karkasi myös tunneilta käydäkseen elokuvissa, mutta hän osallistui myöhemmin koulunsa toimintaan järjestämällä vuosittaiset musiikkikonsertit. Koulun jälkeen hän pestautui sotilaaksi, ensin laivastoon ja toisen maailmansodan päätyttyä ilmavoimiin.


title: Ken Russell

text: Russellin perhe yritti patistaa poikaansa jatkamaan heidän kenkäkauppaansa, mutta Russell ei innostunut ideasta vaan päätti luoda uraa elokuvissa, vaikka epäonnistuikin siinä ensin. Klassisesta musiikista ja tanssista kiinnostuttuaan Russell ryhtyi tanssijaksi, mutta tehtyään sitä useita vuosia työkseen hän huomasi, että sekään ei sopinut hänelle. Russell löysi myöhemmin sopivan ammatin freelance-valokuvaajana. Vaikka Russellista tulikin kysytty valokuvaaja, hän elätteli yhä toiveita elokuvaurasta. Vapaa-ajallaan Russell kokeili ensin tarinankerrontaa valokuvasarjoilla ja hieman myöhemmin ryhtyi tekemään amatöörielokuvia. Usein elokuvissa näytteli hänen vaimonsa Shirley, jonka kanssa Ken Russell kääntyi katolisuuteen, mikä näkyi heidän elokuviensa teemoissa ja käsittelytavassa.


title: Ken Russell

text: Ken Russellin huomattavimpiin amatöörielokuviin kuuluivat Chaplin-henkinen komedia "Peepshow" (1956), dokumenttielokuva "Lourdes" (1958) ja fantasiaelokuva "Amelie and the Angel" (1957). Russell haki 1950-luvun lopussa töitä arvostetusta Monitor-televisiosarjasta lähettämällä lyhytelokuvansa ohjelman tuottaja Huw Wheldonille. Russellin onneksi Monitorissa vapautui juuri paikka, kun John Schlesinger, yksi ohjelman aiemmista ohjaajista siirtyi teatterielokuvien tekoon, ja Wheldonin pidettyä Russellin elokuvista hän sai paikan. Ken Russell teki tästä lähtien työkseen taiteeseen liittyviä dokumenttielokuvia, joita Monitor lähetti BBC:ltä sunnuntai-iltaisin. Russell teki 1960-luvun aikana paljon varsinkin klassiseen musiikkiin liittyviä dokumenttielokuvia Monitorille, sekä lastenohjelmasarjaa BBC:lle. Monitorin loputtua hän jatkoi BBC:n Omnibus-sarjassa.


title: Ken Russell

text: Ken Russell erottautui hyvin nopeasti muista televisiodokumenttien tekijöistä osoittamalla luovuutta ja lahjakkuutta, vaikka resurssit ohjelmien tekoon olivatkin pienet. Monet Russellin ohjaamista televisioelokuvista olivat suuria yleisömenestyksiä: muun muassa säveltäjä Edward Elgarista kertovaa ohjelmaa pidetään brittiläisen television kaikkien aikojen suosituimpana dokumenttielokuvana, joka nosti silloin lähes unohdetun säveltäjän uuteen suosioon. Elgar-dokumentti oli uraauurtava myös tyylistään dramatisoida menneitä tapahtumia näyttelijöillä. Vaikka Russellia pidettiin 1960-luvulla Ison-Britannian parhaimpina ohjaajina, tuli hänestä televisioelokuviensa takia hiljalleen monissa piireissä pahamaineinen: esimerkiksi Claude Debussysta kertova elokuva avattiin kohtauksella, jossa ristillä roikkuvaa naista ammutaan toistuvasti nuolilla (viittaus Debussyn sävellykseen "Le Martyre de St. Sébastien").


title: Ken Russell

text: Ken Russell yritti päästä teatterielokuvien pariin 1960-luvulla mutta epäonnistui kahdesti. "French Dressing" (1964) oli Russellille tyypillinen elokuva, mutta kokemattomuus ohjaajana näkyi varsinkin näyttelijöiden ohjaamisessa, koska Russell ei ollut dokumentteja ohjatessaan juuri tekemisissä näyttelijöiden kanssa. Ken Russell sai toisen mahdollisuuden ohjaamalla Michael Cainen tähdittämän, suurimmaksi osaksi Suomessa kuvatun "Miljardin dollarin aivot" ("Billion Dollar Brain", 1967). James Bondin hengessä etenevästä jännityselokuvasta puuttui kuitenkin Russellin persoonallinen ote. Russell palasi vielä hetkeksi tekemään ohjelmia Omnibus-sarjaan ja saikin aikaan toisen suuren hittinsä televisiossa, säveltäjä Frederick Deliusin viimeisiä vuosia käsittelevän näytelmäelokuvan "Song of Summer" (1969). Russellin viimeinen Omnibus-elokuva "Dance of the Seven Veils" (1970) antoi puolestaan esimakua Russellin tulevasta maineesta: säveltäjä Richard Straussista kertovassa elokuvassa Russell selvästikin hyökkäsi Straussia vastaan, liittäen tämän muun muassa Adolf Hitleriin. Elokuvasta tuohtunut Straussin perikunta kielsi sittemmin elokuvan esittämisen musiikkiraidan kanssa.


title: Ken Russell

text: Russell teki varsinaisen elokuvadebyyttinsä D. H. Lawrencen novelliin pohjautuvalla elokuvalla "Rakastuneita naisia" ("Women in Love", 1969). Elokuva on äärimmäisen hienostunut verrattuna Russellin myöhempään tuotantoon ja maineeseen, mutta silti hän onnistui käsittelemään aihetta ominaisella tavallaan. "Rakastuneita naisia" oli menestys niin kriitikoiden kuin yleisön parissa. Russell singahti välittömästi maailman tietoisuuteen, ja elokuvan Glenda Jackson ja Oliver Reed nousivat näyttelijöiden eliittiin. Russell sai elokuvan myötä myös ainoan Oscar-ehdokkuutensa, ja Glenda Jackson palkittiin Oscarilla parhaasta näispääosasta.


title: Ken Russell

text: 1970-luvun alussa Russell oli suosionsa huipulla: vuonna 1971 Lontoon West Endin teatterissa näytettiin samaan aikaan jopa kolmea Russellin elokuvaa. Näistä yksi oli "Musiikin rakastajia" ("The Music Lovers", 1970), joka alkoi vahvistaa Russellin asemaa brittielokuvan pahana poikana: tässä Pjotr Tšaikovski -elokuvassa Russell keskittyi säveltäjän kyseenalaisempiin ansioihin ja toi esiin muun muassa Tšaikovskin homoseksuaalisuuden. Pahempi ylilyönti oli kuitenkin sensuurin käsiin joutunut "Paholaiset" ("The Devils", 1971), joka yleensä jakaa mielipiteet kahtia: se on joko Russellin mestariteos tai mahdoton katsoa loppuun asti.


title: Ken Russell

text: Russell sai aktiivisimpana aikanaan valmiiksi myös vähemmän kiistanalaisia teoksia: elokuva "The Boy Friend" (1971) oli värikäs mutta alkuperäistä materiaalia kunnioittanut musikaali, joka tosin menestyi huonosti. Elokuvissa "Nuori Messias" ("Savage Messiah", 1972) ja "Polttava hurmio" ("Mahler", 1974) Russell puolestaan löysi tasapainon karnivalistiselle tyylilleen ja televisioelokuviensa hienostuneisuudelle. Hän pitääkin Gustav Mahler -elokuvaansa parhaimpana monista elämäkertaelokuvistaan.


title: Ken Russell

text: Russell toi kuitenkin seuraavissa elokuvissaan yhä enemmän esiin viehtymystään campia ja kitschiä kohtaan. Tämä puoli näkyi esimerkiksi The Whon ”rockoopperassa” "Tommy" (1975). Huippuenergisen musikaalin koreus ei kuitenkaan jäänyt palvelemaan itseään, vaan "Tommya" voidaan pitää musiikkivideon edelläkävijänä: elokuvan villit visualisoinnit – kuten Elton Johnin ja The Whon esittämä Pinball Wizard – ovat nykyään musiikkivideoissa arkipäivää. "Tommy" oli myös vapaasta camp-henkisyydestään huolimatta jättimenestys, mihin osaltaan vaikutti näyttelijäkokoonpano, johon kuuluivat muun muassa Tina Turner, Jack Nicholson ja Eric Clapton.


title: Ken Russell

text: Ken Russell yritti käyttää The Whon kaupallista potentiaalia uudestaan elokuvassa "Lisztomania" (1975), jonka Russell teki heti "Tommyn" jälkeen pienellä budjetilla, pääosassa The Whon Roger Daltrey. Russell yhdisti elokuvassa säveltäjä Franz Lisztin musiikin ja rockin tavalla, jota harvempi Lisztin musiikin ystävä pystyy sulattamaan, ja monien mielestä myös Rick Wakeman otti liikaa vapauksia Lisztin sävellyksien uudelleensovittamisessa. Elokuva jäikin marginaaliin niin taiteellisesti kuin kaupallisestikin, mutta se sai lopulta oman uskollisen kulttinsa.


title: Ken Russell

text: Rudolf Valentinon elämästä kertova elokuva "Valentino" (1977) aloitti Ken Russellin lyhyen suhteen Hollywoodiin: vaikka elokuva kuvattiinkin Euroopassa, oli sen kustantaja Hollywood-studio MGM. "Valentino" oli kuitenkin niin taiteellinen kuin kaupallinenkin floppi, ja pian Russell joutui huomaamaan, että hänelle ei löytynyt enää töitä Englannista. Samaan aikaan myös Russellin yksityiselämä oli koetuksella: Ken Russell erosi vaimostaan, ja aloitti suhteen itseään puolet nuoremman Vivian Jollyn kanssa.


title: Ken Russell

text: 1980-luvulla Russell oleskeli joitain vuosia Yhdysvalloissa ja teki siellä kaksi elokuvaa, jotka molemmat olivat tyyliltään enemmän modernia Hollywood-elokuvaa kuin mitään muuta Russellin tekemää. Hän antoi kuitenkin elokuville persoonallisen leimansa, erityisesti Paddy Chayefskyn kirjaan ja käsikirjoitukseen perustuvassa sci-fi-elokuvassa "Muutostiloja" ("Altered States", 1980). "Muutostiloja" menestyi kaupallisesti erittäin hyvin Yhdysvalloissa ja on myös Russellin tunnetuimpia elokuvia tänään, joskin Chayefskyn tiedetään ilmaisseen halveksuntansa Russellin näkemykselle tekstistään. Toinen Yhdysvalloissa syntynyt elokuva "Intohimorikoksia" ("Crimes of Passion", 1984), jonka pääosissa nähtiin Anthony Perkins ja Kathleen Turner, oli puolestaan kaupallinen floppi.


title: Ken Russell

text: Näiden elokuvien välissä Russell yritti menestyksettä saada tuotantoon monia kunnianhimoisempia elokuvaprojekteja, kuten Eva Perónin ja Ludwig van Beethovenin elämäkertaelokuvia, mutta ne kaatuivat erinnäisistä syistä. Useimpiin elokuviin Russellilla oli vaikeuksia saada maineensa takia tarpeeksi rahaa, mutta Eva Perón -elokuvan tapauksessa hän riitaantui tuottaja Robert Stigwoodin kanssa liittyen pääosaesittäjän valintaan: Russell piti Liza Minnelliä täydellisenä, mutta elokuvan tuottajat eivät hyväksyneet häntä. Elokuva tehtiin lopulta vasta noin kymmenen vuotta myöhemmin Madonnan ja ohjaaja Alan Parkerin kanssa.


title: Ken Russell

text: Englantiin palattuaan Russell jatkoi tekemällä pienibudjettisia elokuvia, jotka olivat tyylillisesti paluu hänen vanhempaan tuotantoonsa. Tällaisia olivat muun muassa "Yövieraat" ("Gothic", 1986), "Salome's Last Dance" (1988) ja pieneksi kulttiklassikoksi muodostunut kauhukomedia "The Lair of the White Worm" (1988), jonka pääosassa oli tuolloin vielä näyttelijänuraansa aloitteleva Hugh Grant.


title: Ken Russell

text: Russell pääsi 1980-luvulla toteuttamaan itseään oopperan saralla. Hänen oopperaohjauksiinsa kuuluivat USA:ssa ja Italiassa esitetty Madama Butterflyn ”oopiumiuninen” versio, jonka tapahtumat oli siirretty 1900-luvun alkuvuosista Toisen maailmansodan aikaan; Stravinskyn "The Rake’s Progress" Italiassa; Bernd Alois Zimmermannin "Die Soldaten" Ranskassa ja Englannissa; sekä Rossinin "Italialainen Algeriassa" Geneven oopperatalossa.


title: Ken Russell

text: Sivutöinään ohjaaja teki musiikkivideoita muun muassa Elton Johnille ja Bryan Adamsille. Russell nähtiin myös merkittävässä roolissa elokuvassa "Sankari vai vakooja" ("The Russian House", 1990) Sean Conneryn ja Michelle Pfeifferin kanssa.


title: Ken Russell

text: 1980- ja 1990-luvulla Ken Russell vieraili jälleen Suomessa kahdesti. Vuonna 1989 Russell kävi Helsingissä Rakkautta & Anarkiaa -elokuvafestivaalin vieraana. Seuraavan kerran hän vieraili Suomessa vuonna 1995 brittiläisen juorulehti "Hellon" kustannettua hänen perheelleen matkan Lappiin jouluksi. Lehden seitsensivuisessa reportaasissa Russell löysi silloiselle vaimolleen Hetty Baynesille ja nuorimmalle pojalleen Lapista idyllisen paikan. Pari päivää myöhemmin "The Sunday Times" kuitenkin julkaisi artikkelin, jossa brittituristit – mukaan lukien Russell – tyrmäsivät suomalaisen palvelutason Lapissa.


title: Ken Russell

text: Theresa Russellin tähdittämä "Huora" ("Whore", 1991) jäi kuitenkin Russellin viimeiseksi teatterielokuvaksi, joka sai jonkinlaista huomiota, ja sen jälkeen hän teki lähinnä televisioelokuvia. 1990-luvun loppupuolella Ken Russellilla oli rasavillin maineensa takia vaikeuksia saada rahoitusta projekteilleen, minkä takia hän perusti pienen Gorsewood-elokuvastudion rahoittaen itse tekemisensä. Russell teki elokuvia kuten "Lion's Mouth" (2000) ja "The Fall of the Louse of Usher" (2002), jotka hän kuvasi halvalla digivideokameralla käyttäen sukulaisiaan ja ystäviään näyttelijöinä ja kotinsa ympäristöä kuvauspaikkoina.